Author: -
Date: 2025-09-26T00:00:00+00:00
Description: Shamela BOK file converted to EPUB by Shamela.org
Publisher: Shamela.org
Rights: Creative Commons Non-Commercial Share Alike 3.0

مجموعة قصائد لبدر بن عبد المحسن

رقم الكتاب في المكتبة الشاملة: ٢٥٦٠٥

الطابع الزمني: ١١-٥٢-٢٢-٢٤-٠٩-٢٠٢٥

المكتبة الشاملة رابط الكتاب

2em0em

1.6

عن الكتاب

الكتاب: مجموعة قصائد لبدر بن عبد المحسن

المؤلف: بدر بن عبد المحسن أل سعود

المصدر: الشاملة الذهبية

عن المؤلف

مجموعة قصائد لبدر بن عبد المحسن

مجموعة قصائد

للشاعر الأمير

بدر بن عبد المحسن ال سعود

((ارقام ))

في آخر الصفحه .. يسار ..

خبر صغير .. حادث قطار .. مات أربعة ..

مكتوب في السطر الأخير ..

باقي التفاصيل .. في الصفحة العشرين ..

على الثرى .. وبين الورق ..

أجسادهم امقطعة ..

الأربعة .. لجل المساحة ماتشيل ..

وفي باقي الصفحة صور ..

فنان .. وحصان .. و كور ..

وابحث عن الخبر الحزين ..

في نهاية الصفحه يمين ..

حادث قطار ..

ماتوا ثلاثة وطفل ..

وباختصار .. شديد .. شديد ..

كان القطار .. هو الوحيد ..

اللي بأسم ..

بلا ملا مح .. أو أسامي ..

ليه كلنا نموت ..

ليه نهمل الجثه ..

ونتذكر التابوت ..

لأقدامنا صوت ..

من يسمعه ..

من يسمع الأقدام..

هم مروا من تحت الكلام..

الأربعة ..

وصاروا أرقام .. أرقام ..

أنا رقم .. اصقه ضرير ..

المشكلة .. مثلي كثير..

يجمعنا حب الهاويه ..

احلامنا .. انا نصير..

وقاماتنا متساويه..

نركض على ورق الحياه ..

لين ننمحي ..

المشكله مانستحي ..

إنا نمرّ ..

ماشافنا انسان ..

ولا سمعنا انسان ..

اكتبني يالنسيان ..

انا رقم ..

((اه يا لجراح ))

لا جيت أنا بـ سامحك..

تبكي الجراح ما ودها..

مشتاق ودي أصافحك..

عيت يدي لا مدها...

آه. .يا لجراح .. راح اللي راح ..

وراحتي .. من يا ترى بيردها ..

يا حب.. ياذ كرى واسم..

مدري انا ابكي عليك من العذاب اوابتسم..

صدقني في يأسي .. نفسي تبي نفسي تبيك ..

لا يا دفا شمسي تبيك..

ليه خنتني ..الله عليك ..

آه يا الجراح .. راح اللي راح..

وراحتي .. من يا ترى بيردها ..

لا تحاكي عيوني .. يمطر سحاب الملح ..

ولا تلمس أشجوني .. ينبت في قلبي جرح ..

ناظرني يا خلي .. جرح انا كلي ..

وشلون أبـ ارضى الصلح ..

فصل الخريف حبي ..حزن وورق أصفر..

...ودعني يا قلبي..وخل العذاب أقصر..

آه يا الجراح .. راح اللي راح..

وراحتي .. من يا ترى بيردها ..

((اوراق الزمن ))

ادفن يدي .. تحت الثرى ..

واسقيها من جفني ارق ..

يذبل مابين اصابعي ..

عشب و ورق ..

ادفن يدي .. فوق الثرى ..

يلفها برد وسموم ..

واحس بعروقي يبست ..

ما توصل عروقي الثرى ..

ولا تشرب عروقي النجوم

وينبت على جفني سهاد ..

يذبل ورا صدري الشجن ..

اشقق اوراق الزمن ..

وانام ..

في حلقي الليله جفاف ..

شربت أيامي .. ومضت ..

واللي بقى جرحي الوفي ..

في خاطري باب يرد ..

وسراج دوبه ينطفي ..

اغطي الظلمه بظلام ..

كل ما اشد اصابعي ..

على العيون المتعبه ..

جرحٍ ينام .. وجرحٍ شعر بي وانتبه ..

قام وتبعني لشرفة ظلمه بعيد ..

جاني يقاسمني السهاد .. جاني قصيد ..

ادفن يدي تحت الثرى .. فوق الثرى ..

واعيش انا بباقي يدي ..

نصفٍ يموت .. ونصفٍ درى انه يموت ..

يا سيدي .. ربي انا نقطه فـ بحر ..

علمني كيف اهوى الحياه ..

علمني كيف اهوى القدر ..

علمني بإماني اكون ..

يارب .. اكثر من بشر ..

(( أستبد ))

استبد..استبد احيان

استمد كل هذا الظلم من ألمي

اتحد من راسي .. لقدمي

واضرب بعواصفي وبزلزالي

واهّدم الناس .. واهدّم بحالي

لين استرد بعض اثيابي من الريح

ولحمي من الشوك..

وابتعد..ابتعد

واحيان ما املك العواصف .. ولا الزلزال

ولا حتى .. فـ الهجير .. ظلال

لكن استبد..استبد باللي عندي

اضرب بيدي فـ الهوى..بجبيني فـ الصخر

لين اتعب ..اتعب..وانهمد

مثل طفل اضناه البكا.. والسهر

وانتي آخر ماأعد في عمري

واجمل ما أعد

اعشقي ظلم الغصون الخضر للحطاب

والجلد للأنياب..والجفن للسكين

اعشقي هالظالم المسكين...

واتركيني انصهر في الشمس

والا ارتعد في البرد

لكن استبد..واسترد اثيابي من الريح

ولحمي من الشوك

وابتعد .. ابتعد

((الأربعين ))

ادري ان الوقت يذهب ما يعود

اربعينٍ فارقتني يالعنود

ماطر الايام من غيم الزمان

ما يبل الريق لو مهما يجود

كم شربته صافيٍ بارد قراح

ما دريت ان الظما سر الوجود

كل شمسٍ تلمس اشجار العمر

تحرق الاوراق وتجف الفنود

وكل ريحٍ تدفع شراع العمر

ينقطع به حبل ويميل العمود

اربعين مرت وتوني صغير

انتظر لعل تصدق لي الوعود

والغريب اني على هذا مغبوط

ادري اني بخير لا شفت الحسود

الزمن يا بنيتي كله زوال

ما تخلد كود لحظات السجود

((البدر...........

((انتي حلم ))

انتظرتك .. عمري كله .. وانتي حلم

ومرت الايام والله .. وانتي حلم..

ليه تأخرتي علي ..

توهي مره واسالي ..

كوني في غير الزمان .. والا في غير المكان

كوني عمري .. عمري كله..

اللي باقي .. واللي كان..

انتظرتك عمري كله .. وانتي حلم ..

كل نجمه شعشعت والقلب عتمه .. كانت انتي ..

كل حرفٍ حرك شفاهي بكلمه .. عنك انتي ..

وكل حبي اللي مضى والحب قسمه .. منك انتي ..

كانوا الاحباب ظلك .. بعض احساسك ونورك ..

ما عرفتك يوم كلك .. ياللي في غيابك حضورك ..

انتظرتك عمري كله .. وانتي حلم ..

هذا إنتي .. قولي والله إنه إنتي ..

وين غبتي ؟! .. عني هذا الوقت كله ..

وين كنتي ؟! ..

شيبت عيني طيوفك .. وما أصدق إني أشوفك ..

ياللي قلبي في كفوفك .. نقش حنا ..

وفي جديلك عطر ورد ..

آتمنى .. لو تكوني في فراغ اعيوني وعنى

وفي سموم ضلوعي برد ..

ليه تأخرتي علي ..

وما طرى لك تسألي ..

ليه نأخرتي علي .. وما طرى لك تسألي ..

إنتظرتك عمري كله عمري كله .. وانتي حلم

((الا الهوى ))

ابعتذر ... عن كل شيء ...

إلا الهوى .. ما للهوى عندي عذر ..

ابعتذر .. عن أي شي ..

إلا الجراح .. ما للجراح إلا الصبر ..

إن ضايقك اني على بابك أمرّ ...

ليلة ألم ... واني على دربك مشيت عمري وأنا

قلبي القدم ...

ابعتذر ... ابعتذر ... كلي ندم ...

عن كل شيء ... إلا الهوى ...

ما للهوى عندي عذر ...

ا تصدقي ... ما اخترت أنا أحبك ...

ما احدٍ يحب اللي يبي ...

سكنتي جروحي غصب ...

ياحبي المرّ ... العذب ...

ليت الهوى وانتي ... كذب ...

كان اعتذر لك عن هواي ...

ما أقول أنا ... كوني معاي ...

ان ضايقك اني على بابك أمرّ ...

ليلة ألم ...

واني على دربك مشيت عمري وأنا ...

قلبي القدم ...

ابعتذر ... ابعتذر ... كلي ندم ...

عن كل شيء ... إلا الهوى ...

ما للهوى عندي عذر ...

الله كريم .. حبك ... يكون ...

همي القديم ...

وجرحي القديم ...

والله عليم ... يا أحلى العيون ...

ان الفراق ... جزا الفراق ...

ابوعدك ... كان الطريق بيبعدك ...

بامشي الطريق ...

وكان الجحود بيسعدك ...

مالي رفيق ...

ابجمع أوراق السنين ... وأودعك ...

كان الفراق اللي تبين ... الله معك ...

(( الله اقوى ))

الله أقوى غدا شوفك سراب

كيف أبا أروي حنيني .. بالظما

يا ممنى حياتي .. بالسحاب

وين غيث المحبه .. ما هما

اجدبت بالحشا أرض العذاب

واشتكت من تجافيك السما

كيف ترضى عليّ .. طول الغياب

وانت حبك جرى مجرى الدما

يا حبيبي ذوى قلبي وذاب

من عذابه وبيح ما كما

وعل عينٍ .. رضت فيك العتاب

تشتكي بعد نوره مـ العمَ

((البدر .....

((انتي اللي وحدك لي))

كل الحرير اللي في الأرض ..

ما يلمس الجلد ..

وكل الرخام ..ما تاطى القدم ..

والعطر .. ما طال النسم ..

حبيبتي ..واغلى الجواهر جيد ..

وكثر الذهب ..والغيد ..

انتي اللي وحدك لي ..

حبيبتي تغار ..

والدر في المحار ..

والمحار في اليم

واليم في الأعصار ..

ومابه شعور اقدم ..

من لهفة البحار ..

ساعة يغيب النور ..

وفي الشط .. خيط اقصور ..

لبيت ومره صغار ..

جفت حروف الما ..

وباقي في صدري الملح ..

قومي إغسلي سفري ..

إن طال بي الترحال ..

كل المواني احبال ..

تربطني بعيونك ..

وشلون أنا اخونك ..

وأنتي اللي وحدك لي ..

((البدر......

((أول الناس))

اول الناس انتي .. وكلهم ..

وآخر اللي عيوني .. تملهم ..

لو تحبيني .. هذا يكفيني ..

اسكني عيني .. ونامي ..

انتي يانوري .. وظلامي ..

ياقمرهم .. كلهم ..

أعدل الناس .. وازينهم خجل ..

واغلى من الناس .. في وقت الزعل ..

واجمل اللي حصل لي .. وماحصل ..

لو تحبيني .. هذا يكفيني ..

(( أحبابك سروا ))

مابه احد غيري يابنت.. احبابك سروا..

لاتسأليني تغيروا.. يمكن نسوا او مادروا..

ياحلوتي ضاع الوعد.. وباكر بعد..

مري على دروب الجراح.. وتلقين احد غيري..

بالله لاتبكين عندي.. والى رحتي سوى اللي تبين

مالك عزى.. فـ قلبي الحزين

محتار انا اسكت.. ومدري ايش اقول

لاني سبب جرحك.. ولاعندي الحلول

لكن ابوصيك بصبر.. لابد للغايب عذر

وياحلوتي ضاع الوعد.. وباكر بعد...

مري على دروب الجراح.. وتلقين احد غيري

غطي سنا خدك بشال الليل..

وغيبي ياشمس اللي ضيها لغيري..

اه .. لو تعرفي وش كثر انا احبك.. لو كنتي تدري بي

ياعيونها السود.. مابه احد موجود.. غيري انا الموعود

جرحي.. وتعذيبي..

ياحلوتي ضاع الوعد.. وباكر بعد...

مري على دروب الجراح.. وتلقين احد غيري...

(( الجدران ))

المنزل ثلاث جدران .. ورابع ..

ما بينهم ضايع .. متشقق وعاري ..

ويميزه شباك .. ضيق ..

مصبوغ.. بالأحمر الناري ..

ومحاصرٍ باسلاك .. علقت بها وردة ..

أوراقها المنزل .. والبرعم الأفلاك ..

***

وعلى الجدار الثاني ..

وأمثال .. وأغاني

مكتوبة بكسرة فحم ..

وصندوق خشب ..

مزخرف بغير الذهب .. غير الجواهر ..

تحت الكتابه نافر ..

فوقه ظلالٍ عريق ..

مثل العنيد .. من الجروح ..

مثل السيوف اللي مقابضها حديد ..

أسرار من ماتوا بعيد ..

وما خلفوا حتى الورق ..

***

أما الثالث من الجدران ..

معلقٍ عليه صورة .. لإنسان ..

من دفتر نفوس .. مكبره ..

مدري جفونه مبخره ..

ولال تجاعيد خيوط .. دخان

وفي الركن كرسي خيزران ..

يجلس عليها الوقت ..

وجريدة ٍ عنوانها باهت .. تغفى على الإسمنت ..

وفوقها كوب فارغ .. وفتات خبز ..

وأصابع ٍ للجوع صفرا مكسره ..

***

ويبقى الجدار الأول ..

وهو أعرض الجدران .. وأكثرها وقار ..

وهو الوحيد اللي انبنا فـ نور النهار ..

بوابته على الطريق الرملي ..

صَفت أحجار درجها .. بصبر ..

وش كنها .. ؟؟

سنونٍ صفر .. في فمٍ مذهول ..

وظلما تشدك للدخول .. تشدك ..

وكل ما مسكت اكرة الباب النحاس بيدك ..

تلطخت بدم ٍ طري ..

الجرح نزفٍ يحتري .. أما الطعون ..

وين الطعون .. راحت ..

***

البيت ثلاث جدران .. ورابع ..

مالهم طابع .. يجمعهم ..

يشبهون أهلهم ..

وما صادفوا غير الحياة ..

(( أوقات ))

أوقات ياخذنا الحكي ..

وننسى بالحكي أوقات ..

واوقات .. يا ليت الكلام سكات ..

يجرحنا الحكي ..

اسهر .. مع حبيبي .. يا قمر الكلام ..

لين يغفى حبيبي .. وجروحي تنام ..

ابعد عن حروفي .. وعن المي وخوفي ..

وابحر في سفينه .. عن بحر الظلام ..

وصلنامدينه .. من عطر وغمام

انا وين القى كلام .. ما مر فـ كلام

اوقات .. يا ليت الكلام سكات ..

يجرحنا الحكي ..

بغني لعيونك .. في حزني وفرحي

وبكتب عيونك .. قصيده لجرحي

واخلي ابتسامك .. دموعك كلامك

قمر هالسوالف في ليل السكوت ..

ولو الف نجمه في عيني تموت ..

في حزني أحبك .. ويأسي أحبك ..

أحبك .. مأقول أوقات

(( اقول أحبك ))

قالوا حروفي عمي وعيونك بروق

مافي قصيدي جنح ليلٍ وبارق

قلت الذي له داخل ضلوعي حروق

أقرب من اللي في سما الناس شارق

غيري يشوفك وأجود الشعر مطروق

وأنا أحسّك وأصدق الحب فارق

ياللي عيونك دم وعيونك عروق

ولهاث قلبٍ في نواعسك غارق

أقول أحبك يخرج البحر صندوق

تبرالغزاة وكنز سود البيارق

وأقول أحبك صدرالايام مشقوق

عن وجه غرناطه وعن مهر طارق

وأقول أحبك والله إني من الشوق

ألقا طيوفك في جميع المفارق

كتبت لك قلبٍ من القلب مسروق

ولا طاب لي وصفٍ من الوصف سارق

((اغصان المساويك ))

تجلس عجوز .. في اول السوق ..

وبين الشبابيك .. وتبيع السوالف ..

وأغصان المساويك ..

ومايخالف .. لو باعتني الحكي ..

الحكي غالي هـ الايام ..

مريتها .. ابي الكلام ..

قلت : ياخاله أنا ..

ان نسوني الناس .. زعلت ..

والى اذكروني الناس .. زعلت ..

صمتي وحروفي مبعثره ..

ضحكت وقالت :

لو عدلت .. سلمت قلب وحنجره ..

ماعطيتها فلوس على هذا التعب ..

وماريحتني من التعب ..

قمت وعلى عيوني غباش ..

مدت لي مسواك جديد ..

عييت ..

وقالت لي بلاش ..

ان كانت سنونك نظاف ..

حطه في جيبك ياولدي ..

يجلي محانيك الرهاف ..

من كل اأحساس ردي ..

....

((الخل العنيد ))

تل قلبي .. تل طيرٍ على طلعٍ وكيد

جود المقرود سبقه وعيا يطلقه

يوم فاع اركى جناحه على قاسي الحديد

وانكسر ريش النداوي ولا الله وفقه

يكفخ القلب المشقي على الخل العنيد

ما وفا بالعهد لا شك قلبي صدقه

واهني اللي على الحول ينبت له جديد

وش سواة اللي جناحين قلبه محرقه

يا لطيف الروح وبحق خلاق العبيد

اكرم المملوك بالوصل والا فاعتقه

((البدر......

((الاختيار ))

ودي اختار.. الليله درب ..

ما تعرفه ..

ودي اجلس في مكان ..

ما يذكرني بصدفه ..

أو وعد ..

ودي أحكي يا حبيبي .. مع احد ..

غيرك احد ..

لجل النهار .. وحريتي ..

اعطيني .. لحظة اختيار ..

وحدي وغديت أنت الزحام ..

وحدي أبد .. وانت الكلام ..

نورك وما غيره .. ظلام ..

عذب الحروف .. طاغي الطيوف ..

أبعد عن عيوني .. بااشوف ..

لجل النهار .. وحريتي ..

اعطيني .. لحظة اختيار ..

ابي درب .. مايوصلني لدارك ..

ابي وعد .. ماحتمل فيه انتظارك ..

وابي ليل .. مايجي بعده نهارك ..

ودي ادري .. هي حياتي ..

اختياري .. أو اختيارك ..

ودي انسى .. ليله وعدك .. أنسى وعدك .. ماأجيك ..

وش يضرك .. لواخونك .. مره واختارك عليك

((أجمل الحزن ))

يا اجمل الحزن .. لدموعك سلام

من حبيبٍ ... بقى منه الكلام

وين انا منك .. غربني الزمان

وخانني النور ... وابعدني الظلام

لو بعزيك ... سالت دمعتي

تدري الدمع في حبك ... حرام

لو بواسيك ... مايكفي الهوى

ولو أبي ... عذر مايكفي الغرام

أعطنى من عذابك يا البعيد

صرخةٍ ... تجعل ظلوعي حطام

آه ...لو في يدي أبكي معاك

قطرةٍ مادرى عنها الغمام

ماابخل الوقت ... يحرمني البكا

وانت لجلك حرمني الإبتسام

يا اطهر الحزن ... لو كان القصيد

يكشف الغم عن بدر التمام

لكتب الشمس شعرٍ في سناك

وامحي إمن السما...عج وكتام

ياعسي البدر نوره مايغيب

عن حبيبٍ بقي منه الكلام

((إنطلاق ))

* راج ..

طيري في السما ..

شالته امواج الرياح ..

يا ترى وين نيته ..

انتزع حريته ..

وخانني مع السحابه .. والعجاج ..

انشر فْـ كل السما ..

ريش جنحانك ..

يا طيري اللي عذبتك ...

قيود خلانك ..

كل زادٍ .. وانت في الاغلال جوع ..

وكل شربٍٍ وانت في سجنك هماج ..

يا رفيق الخير ..

لك حق تختار ..

بين الديار .. ديار ..

وبين الاهل صحاب ..

وبعض العمار قفار ..

راج طيري في السديم ودار ..

(لاواحلالاه ياطيري)

*راج:طار في السماء

((أبي النسيان ))

تذكرتك .. وأبي النسيان ألايا خل ساعدني

أنا مالي ورى الذكرى .. إلى مات الأمل خيره

أنا ودي على الفرقا حبيبي لو تعاهدني

وإلى شفتك .. تصد ولاتجيب لما مضى سيره

تخيّر غير هذي الأرض .. مكانٍ به تواعدني

تخيّر لك مكانٍ صعب .. أعرف فيوم تقديره

عسى الجرح الذي يدينك أشوفه عنك يبعدني

أنا اللي أكرهك .. وأحبك .. شعورٍ صعب تفسيره

حسيبك .. يالهوى الظالم .. حسيبك لاتعاندني

بيلقى صاحبي غيري وأباالقى في العرب غيره

(( إنشد البحار ))

أنشد البحار على سر الحنين

عن قصيد البحر .. وجروح السفين

عن حبال الشوق تظمأ للشطوط

عن حروق الملح في شفاه السنين

ما عرفت الغوص في اليم المخيف

ولا رهنت العمر في الدر الثمين

جيت أنا من نجد .. في قلبي الرياض

وفي عروقي التهم .. والبيت الأمين

في كفوفي تصرم نخيل الحسا

ومن ذواري الرمل غادي لي جبين

جيتكم .. والعشق يطرحني سؤال

هو صحيح الشط له صدر ويدين

عانقتني بيوتكم .. وأنا بعيد

ما عبرت الجسر .. ما شفت القطين

ياهوى البحرين مريت الديار

عابرٍ والقلب باللهفة ضنين

لين حطت بي رحالي في هواك

وانبعث نبع المحبة في الكنين

(( أغنية في العشق والموت ))

ضمي مَلامح صورته ..

ضميه .. لعله يفيق ..

يَشهق .. أو يَردّ النَّفسْ ..

ضمّيه لعَله حبس ..

صٌوته .. رعشة عرٌوقه ..

وخيم حزين الصمت فُوقه ..

مات .. مات

من قبل ما يكتب له فـ قٌربك حياة ..

من لبسه ثوب البياض ..

من سبل عيٌونه ..

مسح غبرة جبينه ..

وش يفيد ..

اللي زرع نصلٍ حديد ..

في قلبه الطيّب نسى ..

قولي عسى .. ما تلمحي ..

فـ طرف ثُوبك له دما ..

يا خٌوفتي .. اللي سبح في نهرك الجَارف ..

غد اموته ظما ..

ضمّي ملامح صورته ..

ضمّيه لعله يفيق ..

يشهق أو يرد النفس ..

صوته جرس ..

ينحب على بوابة الليل ..

يوقظ خدر جرحك ..

يتل من عينك احبال الدّمع

ضمّيه لعله سمع ..

انك تحبينه ..

ولا ..قلتي تحبيه ..

ولا .. قلتي تحبيه ..

((البدر ......

(( الله يرد خطاك ))

الله يرد خطاك لدروب خلانك ..

لعيون ما تنساك لو طال هجرانك ..

دام الأمل موجود فالنفس خضاعه ..

حق العيون السود السمع والطاعه

الله يردك لي .. يا مطول غيابه ..

يا معذبي هجري .. مدري وش أسبابه ..

دام الأمل موجود .. فالنفس خضاعه ..

حق العيون السود السمع و الطاعه ..

ياللي بعدك اليوم .. نبكي على باكر ..

صبري عليك يدوم .. مادمت أنا فاكر ..

إن الأمل موجود .. فالنفس خضاعه ..

حق العيون السود السمع و الطاعه ..

((انفاس ))

يازين مافي العيون نعاس

والقلب مشغول بهمومه

اما معي نطرد الهوجاس

والا لك النوم وحلومه

هذي نجوم السما .. جلاس

وعيبٍ على العاشق القومه

لاجل الهوى عذبونا الناس

ومن بيح السد ما الومه

انفاسنا ماغدت انفاس

من حرها دوم مكتومه

((الله يحبك ))

الله يحبك كثر ما شقّق البرق

سود الدياجي وانبت الغيث وارق

والله يثيبك كثر ما بان من شرق

نجمٍٍ وغاب فـ لجة الغرب شارق

ياسدرةٍ في نجد يلقى بها الورْق

للنوح غصن وللمعالي بيارق

لك الشموخ لباس.. عاليك للعِرق

وباقي النساء خرص الذهب والعشارق

والله ما مثلك كتم آهة الحرق

وما كن مسّك من لياليه حارق

وقتٍ إلى منه كسر رمحه الزرق

بالنار يودع في الحنايا مطارق

ياهيه حوّل مثل ما تشتهي وإرق

وإفطن لقبرك بين هاك المفارق

الوقت يسرق باقي أعمارنا سرق

ما نجتمع .. إلا وحنا نفارق

ياعمتي بعض العزا يتعب الطرق

ما ينكتب والحرف بالدمع غارق

كل شكى لوعة لياليه والفرق

في اللي يبي ما عند رب المشارق

((البدر .........اهداها الى صاحبة السمو الملكي الأميرة

البندري بنت عبدالعزيز بن عبدالرحمن آل سعود

((انا الجفا))

عن كل نجم ظهر بسدل أجفاني

لعل ما عيش حزني لحظة غروبه

وعن كل خلٍِ طويل الصمت كفاني

الصاحب اللي قليل الهرج عذروبه

وعن كل ثوبٍ جديد باالبس أكفاني

وأدله ولا ألقى رسايل هم في جيوبه

أنا الجفا ليه أخاف الناس تجفاني

وأنا الحبيب الذي من يعشق عيوبه

راعي الوعد وأن صدق مرة ولاقاني

يحتار بين السراب وقلب محبوبه

يامن عذابه يشققني ويرفاني

فرقاك غصب علي بالحيل مكتوبه

خبرت نصف تعب من نصفه الثاني

بعضي الرماد وبعضي نار مشبوبه

(( البتول ))

كل أرضٍ تشيلك يا ثقيل الحمول

وكل وقتٍ كريمٍ بالرضا والزعل

وين مارحت تلقى لك حبيب وعذول

وين ما كنت تلقى مثل ياسك..أمل

ياطريق الترجي والوله والنحول

والله إني مشيتك... لين حد الثمل

مالقيت فوصولي لغير قبري وصول

ولا عرفت فحياتي مثل عرفي الجهل

لا تظن المسافر من يسوق الرحول

من وقف دون حلمه عاجزٍ ما رحل

وما لمخلوق منجا في الحذر والجفول

ما تصيب السهام ولا يطيش الاجل

الليالي خوات.. مير منهي البتول

والحوادث عشاير مير وين الفحل

ليلةٍ لك .. وليله بالفرح ما تطول

وليلةٍ من شهدها ذب راس الجبل

أتذكّر في عين الشمس طفلٍ خجول

شالته في هدبها وقت لين إشتعل

أعجب الناس وهجه بالجدل والفضول

ما دروا عن (جمال الجرح) لين إندمل

والله اني كتبته في العطش والذبول

لين غصنه تعدل بالورق وإعتدل

والله إني كتبته لين قال الجهول

والله إني كتبته وانتشى واحتفل

ما أتفه الشعر كانه هالحكي اللي نقول

لا تعدى المديح ولا تعدى الغزل

إن لثمت الزهور وصاحبتني الحقول

ماهقيت ان صافي الشهد عيب النحل

مابقى في ضلوعي كود ريح معمول

وثوب شاشٍ عليه من الندامه وحل

ألتفت للطريق وما عبر منه زول

في جفوني تزاحم عبرتي والوجل

طلت يالعمر والا قلعتك لا تطول

طاولتنا الليالي بالسهر والملل

إن تعبنا نحب ولا لقينا قبول

ما تسر الاماني .. ولا يفيد العذل

لكن .. الله كريم وكل همٍ يزول

ما على الله بعيد .. ولا جفاك المحل

كل أرضٍ تشيلك .. يا ثقيل الحمول

وكل وقتٍ كريمٍ بالرضا والزعل

((البدر .........

((أنا النخيل ))

بين القلم وأصابعي والورق شوق

عشرين حولٍ .. من كتبت القصايد

من يوم بان القلب .. واخفيت بالموق

دمع .. وغدالي بالمحبه .. وعايد

كتبت ما كني على الشعر مسبوق

وقريت ماكن افـ قصيدي .. جدايد

ونزفت لين اتعبت لا حصل اعروق

وسهرت لين امست نجومي قلايد

وصرت الليالي بين عاشق ومعشوق

وصرت الوصل مابين حاضر وبايد

أنا النخيل وشعري اظلال وعذوق

وانا السحاب اللي على الناس جايد

وفـ ليلةِ حسيت من جرحي اعقوق

وقف النزيف وما بذي له عوايد

صار الورق مابين مهمل ومشقوق

وحار القلم ما بين ناقص و زايد

من الشعر مليت ياحادي النوق

و من الجروح اللي .. تمل الضمايد

و من الحروف ونقصها مع هل السوق

وكذب الحسود .. وهم راعي المكايد

ومجاد لي في كل ساذج ومطروق

وخوفي على غر المعاني الفرايد

عشر السنين وعشر .. والجوف محروق

ما غير أشب أطراف ليلي وقايد

مانيب ادور من ورى نزفي احقوق

و لا ابي من سهر عيني فوايد

لو ما بقالي في الملا غير مخلوق

لا من ذكر شعري .. جفته الوسايد

كني بجبين الشمس .. والليل مفروق

وكني بدمعٍ .. فوق خده نضايد

افداه عمرى .. ماشكى صاحبه عوق

لاشك ما في النفس لو قيل كايد

((اغفر لي الزله ))

أبيك في كلمةٍ لو هي خطا تغفر لي الزله

وردتك ظاميٍ وان عز وصلك بااقطع حبالي

أحبك ذا ترى أول كلامي .. وآخره كله

ولكن وش يضر اليوم لو تدري عن احوالي

وخذ ما جاز لك من هالحكي واللي تبي خله

انا لا قلت ما في خاطري والله ما بالي

ظلال العاشق جروحه ومن ما يتبعه ظله

أمانة يا شعاع الشمس لا تغضب من ظلالي

وتقدر تطوي الدرب البعيد وتقدر تفّله

ولكن صعب تمنع في الهوى صبري وترحالي

وتقدر تغمد السيف الرهيف وتقدر تسلّه

ولكن عند خلاّق البرية علم الأجالي

متى عمرك سمعت بعاشق قد مات من غلّه

هذاك الحاسد وراعي الهوى تتلفه الأمالي

حبيبي من يعزك في الهوى ما تقدر تذله

ترى قربك يزيدك بالغلا وان عفتني غالي

((الجريده ))

الجريده ..

ادري وش سر الجريده

به أحد .. يقطع وريده ..

وينزف أخبارٍ جديده ..

وحنا نقراها الصباح ..

دنيا مكتوبه فـ ورق .. دنيا من دم .. وعرق ..

دنيا مجنونه ارق .. وهم ..

انسرق .. إحترق .. المهم

كلها أخبارٍ سعيده

وحنا نقرلها الصباح ..

لو طبعنا .. صفحة ما فيها خبر ..

لا حروف .. ولا صور

صفحة يملاها البياض ..

صفحة تملانا بياض .. ما يعكرها الحبر ..

كان ذي الصفحة الوحيدة

اللي اقراها الصباح .. في الجريدة

((البدر........

(( اربع ليال ))

من اربع ليال ...

طيقك وقف ...

ما بين الرمش ... والرمش ...

ما غمضت لي عين ...

يا ابن الحلال ...

اما استرح ... والا امش ...

من أربع لال ... في مجلسي منك خيال ...

وفوق الجرايد والكتب ... اسمك حروفه تنكتب ...

يا ابن الحلال ...

اما استرح ... والا امش ...

من اربع ليال ... هبت من ديارك شمال ...

بريح الخزامى ... والنفل ...

أنا الظما ... انتي الأمل ...

داري لها عامين ... ما ربعت ...

وما غمضت لي عين ...

((البدر ........

((انتي المزين))

شبي الونس واملي الهبايب بالاصوات

وعدي ضواري وحشتي عن ضلوعي

روحي خلا .. سكانها خوف وسكات

وليلٍ ملا قلبي .. ظلامه يروعي

ما هوب صدري .. ذي مداهيل الآهات

وماهوب جفني .. ذي مقابر دموعي

حبيبتي وان قلتها بعض الأوقات

من عزتي .. ماهي ترى من خضوعي

أهواك لي فوق الشواهيق رايات

وعلى حصون الياس تزحف جموعي

واهواك ورقاب المغلين محنات

واننتي المزين تنتخيني فروعي

واهواك مراتٍ .. واعاتبك مرات

بالله .. لا تبكين بردي وجوعي

إن طحت فـ اطوي الياس من حب الأموات

هذا رحيلي عنك.. واتلى رجوعي

(( اترامى ))

اترامى

هذي عاداتي

في كل العمر مره .. اترامى ..

وصدقيني في حياتي ..

ما هقيت اني عقاب .. ولا يمامه ..

انما لعيونك إنتي ..

طرت لاجمل إبتسامة

لين قلتي وين جناحانك..؟

وين جنحاني .. ؟! وطحت ..

طحت من أعلى غمامه..

أنا ما ادري مريت بين أصابعك رمل ..

او على خصلات شعرك .. ماء ..

كانت غبارٍ وظلما

وكنت أطيح ..

وهذا آخر مااتذكر ..

وين ظنك با تجرح .. واتكسر

فـ أي رمل .. أي صخر .. او عدامه ..

ما هقيت أني عقاب ولا يمامه

انما لعيونك إنتي ..

طرت لاجمل إبتسامه

وما ابي غير السلامه

من الجروح .. ومن التداوي

كيف أمس الأرض .. واطيح متساوي

انا صدقت الصغار .. يوم قالوا :

من يحب القمرا يرحل .. لآخر أرض

وينتظر تالي نهار ..

ولا ظهر منها شبر ..

عانق القمرا .. طمر ..

كيف ضاعت كل أحلامي هقاوي ..

يوم قلتي : وين جنحانك ..

وين جنحاني .. ؟! وطحت ..

طحت من أعلى غمامه..

((اكذب ))

صحيح اني انسى الحوداث.. والملامح .. والأسامي

لما أكتب عن آلامي .. شعر ابعد ما يكون ..

عن مجرد جرح دامي .. والأساور .. والمرايه .. والهوى القاسي الحنون ..

عندي هموم القصيدة .. غامضة .. صعبة .. عنيده ..

وانت عاشق للوضوح ..

يتعبك بحري ظلامي ..

ودك بسري أبوح .. وانا آخر همي بوح ..

تكفى لا تزيد فـ خصامي .. وقلي ما تفهم كلامي ..

انا انسى .. الحوادث .. والملامح .. والأسامي ..

٢

لما أكتب أغنية مثل (الرسايل ) .. وانا أكذب ..

والخيال العذب كذب ..

كنت لازم أخفي سري وما اقول ..

إن هالمرة شعوري .. هو خيالات الحقول ..

تطرد اسراب الطيور .. عن حقيقة .. عن شعور

ما هو في حب السنابل .. انما تحت الجذور ..

كسروا العشاق بابي .. قطعوا لحمي ثيابي ..

خلعوا الأدراج .. طاحت مزهرياتي الجميلة ..

شققوا جفني كتابي ..وسألو وين ( الجديلة )

( وبسمة العين الكحيلة ) .. ما لقوا في بيتي إلا ..

ما لقوا في صدري إلا.. مالقوا في قلبي إلا ..

أمنياتي المستحيلة ..

وإني احلم .. بس أحلم ..

٣

أعبر الشارع معاي .. في الرصيف الثاني قهوة ..

فيها اربع طاولات .. وحده اجلس فيها وحدي ..

ووحده للي يجي بعدي .. ووحدة لأجمل حرف عندي ..

أما رابع وحدة دايم للي مات ..

زحمة .. لكن كل من في القهوة ربعي .. كلهم ..همي ودمعي ..

ليه ما تجلس مكاني .. وهذا شوفي .. هذا سمعي ..

أطلب اقلام ودفاتر .. حاول اكتب عن حقيقة ..

ما هي وجه .. ولا مكان .. ولا دقيقة ..

أدخل الزحمة فـ ضميرك ..

لا تلفّت .. وانت ما في القهوه غيرك .. غمض الدنيا ..

وأكتب .. وإن سأل في يوم سائل .. عن معاني .. عن شعور ..

قله مابين السطور ..

وإلا تدري .. قله أكذب

((أجمل زمانه ))

ما سألته .. إسمه .. عنوانه .. مكانه ..

ومرني .. أجمل زمانه ..

مر في قلبي وراح .. خطوته مست جراح ..

آه .. مديت النظر .. وآه .. جرحني النظر ..

وما سألته كيف .. ضيعته خجل ..

يا إنت .. خبرني من إنت ..

جرحتني وين الدوا .. وين إنت ..

انامين انادي .. وليه أنادي ..

من أي وادي العطر ..

من أي شمس النور ..

ولا الشجن من أي شارع ..

وما سألته كيف .. ضيعته خجل ..

ما سألته ما مداني .. كلها كانت ثواني ..

حرف من خوفي قتلته ..

وحرف عانقني وعصاني ..

بس وقفت فـ مكاني ..

آه .. مديت النظر .. وآه .. جرحني النظر ..

وما سألته كيف .. ضيعته خجل ..

((أنا إنت ))

انا إنت .. يا إنت أنا ..

لو سألوا حبيبي .. عن إسمي حبيبي ..

قل هذا أنا ..

تشبهني عيونك .. سميني المدى ..

غطيني برموشك .. عن عين العدا ..

ظفرني جدايل .. واكتبني رسايل ..

وانسى من أنا ..

واعدني المدينه .. أوقات الغروب ..

امواجي سفينه .. ورمالي دروب ..

بأمشي لين أشوفك .. لين أقرا بكفوفك ..

إسمي .. ومين أنا ..

(( انتي ))

مثل الوسن إنتي ..

حبك سرقني .. وانتبهت

وتوي أعرف ان الزمن فرقه ووعد ..

وان الهوى ماله ثمن ..

***

باكر تجين .. أو ماتجين ..

أرجوك سوِّي اللي تبين ..

بس انتظر .. وعدك نعم ..

ما خلى للدنيا طعم ..

***

الا الحنين ..

باكر تجين .. أو ما تجين ..

أرجوك سوِّي اللي تبين ..

بس انتظر .. وعدك نعم

(( الدواير ))

يا رامي الماء .. بالحصا.. لأجل الدواير.. تكبر..

لا توجع الماء .. أكثر.. هذي حدود .. الماء..

يجيبك الهاجوس .. و يروح بك..

يا شين وش نفع الحكي .. لا روح بك..

تخط فالرمل البحر.. وترزّ وعودك .. ساريه..

وتبقى الحقيقه .. عاريه ..

ما عاد في السفر الا دواير ..

بين الكواسر.. والبدن ..

ماكان لي صدر.. وما كان لي كف.. لحمي تنتف ..

ناظر.. على راسي تحوم .. عقبان الهموم ..

وترسم دواير .. وقلّ لي .. وش اللي صاير..

وكانك حبيبي .. فسّر الكون ..

و الا حبيبي .. اترك الكون ..

وقل لي .. من خذا مني محلي .. لين ضاقت ..

فسّر اشتاقت.. تبيني .. حدد اقدامي .. جبيني ..

و آخر الجدب .. العواير ..

واترك الماء .. لأشهب الماء .. و الدواير..

((السكوت الكلام ))

ياحروفنا الملح.. في شفاهنا الحنضل ...

كان السكوت أفضل .. ولا الكلام ؟

قلت اللي في قلبي ..

وخرج الحكي..من الحكي وما عاد..

اخيامنا طويت ..كافي ندق اوتاد

الكلمه .. ماهي انتصار

ولا انكسار ..

كانت حقيقه ..

يوم انقطع حبل الحوار

يا حروفنا الحنضل.. في شفاهنا الملح

زعلوا حبايبنا..كان السكوت أفضل

(( السهر والخوف ))

نبي .. نطفي قمرنا ..

لو يعذبنا السهر .. والخوف ..

نبي ننثر قهرنا .. يا حبايبنا ..

على مد النظر .. والشوف ..

نبي ننزع من أعماق الحشا سكين ..

نبي ننزف حنان العاشق المسكين ..

ونجرح في سواد العين .. صورنا ..

ونبي نطفي قمرنا ..

سامحينا يالمحبة .. لو جرحنا وانجرحنا ..

س امحينا لو نسينا .. في الهوى ضحكة فرحنا ..

وآه يالنصل الحرير ..

ياهوى القلب الضرير..

يالجروح اللي مضت .. واللي بتصير ..

نبي ننزع من أعماق الحشا سكين ..

نبي ننزف حنان العاشق المسكين ..

ونجرح في سواد العين .. صورنا ..

ونبي نطفي قمرنا ..

((البدر......

من يطعن السيف ابـ حشاه .. ويجرح السيف ..

من يضرب السيف ابدماه .. ويقطع السيف ..

السيف .. المعدن البارد ..

نصل الشتا الحاد ..

له تحت جلدي .. طريق ٍ ضيق ٍ بارد ..

وله صرختين اجداد ..

حبيبتي .. يا نبتة الدم ..

السيف .. إما قتلتي اعناد ..

والا قتلتي هم ..

ومضة شعاع ٍ خاطفه .. السيف ..

الصمت قبل العاصفه .. الألم .. لا فارق اللحم .. العظم ..

كم .. لحظة ٍ .. يا انتي إنطحنتي خايفة ..

من موعدك .. قبل الوعد ..

ورديتها .. قلت ارجعي ..

وكم صرخة ٍ .. ياللي ان جرحتي .. توجعي ..

ولو انجرحتي توجعي ..

اطلقتها بعد العد .. وشقت ضلوع العاطفة ..

من يطعن السيف ابحشاه حبيبتي

ومن يضرب السيف ابدماه .. ويقطع السيف ..

وقفت وضلوعي ( الصفاه )

اغطي عيون الأمل ..

ابغترة الحزن .. واركعه ..

كان الجفا .. سيف ٍ يسيل ..

في لحظة قصاص ..

وكانت عيوني تودعه ..

تشتاق .. للموت .. الخلاص ..

يا نبتة الدم .. السيف ..

مره قتلني عناد .. ومره قتلني هم ..

((البدر.........

((الشمس اللي تغيب ))

أركض ورا الشمس .. اللي تغيب ..

ابي النهار .. وينتحي ..

أخاف أنا وجهي الى طاح الظلام ..

فوق الملامح .. ينمحي ..

كافي سواد العين والظل الحزين ..

وشمسٍ تبين .. وماتبين ..

ورا السحاب ..

كافي بَعْض ليلٍ يجي .. قبل الغياب ..

عن ليل الغياب

يا موقد الشمعة ..

وجهي أنا .. أو نور ذا الشمعة ..

قاسي الشحوب ..

في رعشة الضي العليل ..

وتكبر مسافات الهروب ..

يا صاحبي الشمعة غروب ..

به قريةٍ .. تحت الظلام .. مريتها ماجيتها

وبنيةٍ .. تحت الظلام ..

ورسالةٍ في الليل ..

خانتها الحروف .. من القهر شقيتها ..

كلي عيون .. وماتشوف

والناس .. ياظل .. وطيوف ..

والظلما .. نسيان .. الحبيب .. لحبيب ..

أركض ورى الشمس اللي تغيب ..

((الرسايل ))

وليله كانت الفرقا

و قالت لي .. فـ أمان الله

و ليله ذكرها يبقى

على جرحي .. و لا انساه

و جت تاخذ رسايلها ..

و خصله من جدايلها

و تديني جوباتي

بقايا عمر بسماتي

و قالت لي .. فـ أمان الله

في ليله كنها الليله عرفتك بسمتي و فجري

و ليله زي ذي الليله و هبتك في الأمل عمري

و يا ليت البسمه ما كانت ولا الاحساس

وياليت الدنيا خانتني و كل الناس

و لا خنتي هواي انتي

و لا قلتي .. فـ أمان الله

لا تردين الرسايل ويش اسوي بالورق

و كل معنا للمحبه ذاب فيها و احترق

لو تركتيني في ليله بسمتك عند الرحيل

دمعة العين الكحيله عذرها الواهي دليل

و ليله كانت الفرقا

و قالت لي فـ امان الله

(( السراب ))

قال السراب وقلت ظامي لسرابه قال الهلاك وقلت لعيون الاحباب

يا لايمي في حب مترف شبابه الموت حق ولاتبرق بالاسباب

كانه ذبحني صاحبي من عذابه ماابي لدمي يا هل اللوم طلاب

الجادل اللي فيه زين ومهابه يفز له قلبٍ .. وتخضع له أرقاب

في حجر عينة لي غدير وسحابه وفي وسط قلبي له تناهيت وعتاب

إن قلت أحبه يكفي القلب مابه وان قلت أنا مابيه ..باصير كذاب

((الظما عشق ))

كل ما حث الخطى .. ينبت

الطلح في عيوني

تبني الرمال رمال

كل ما حث الخطى .. يولد

من رحم السراب جبال

أثر الظما عشق

وردت يا بير السما

الشمس دلوي والشعاع حبال

أثر الظما عشق

يا ربعي الخالي

وأثر الأماني جمال

ترعى عشب بالي

والشمس ترس نحاس

وأثر الشعاع نصال

وراعي الهوى خيال

يفكها من الياس

واحث الخطى .. ينبت

الطلح في عيوني

تبني الرمال رمال

يكبر الطلح في عيوني

ويغيب ..

يسيل من تحت القدم

رغم الجفاف .. شعيب

اقطع تجاعيد السهال

بسيف الظلال ..

ويشرق سواد بيوتكم

في ( مرو ) التلال

وغيم الخريف

البرق له وميض .. ورفيف

يشرب الطلح في عيوني

وتسقي الرمال رمال

((العطش ))

آه ..يا العطش

جفت اشفاهي

وصوتي الواهي ارتعش

لو حبيبي ما .. ما سقاني الما

لو شربت أظما لحبيبي .. وللعطش

يا سموم القيظ ..جفت عروقي

تحتي الرمضا..واللهب فوقي

والعطش شوقي .. وشوقي للعطش

اسقني عيونكحبيبي .. أو أموت

ما ابي رمشك نعش

يا وسامي الحب ..امطري في القلب

الزهر والعشب ..قلبي يا مطر

الظما .. والجوع .. بعدك .. والدهر

لو حبيبي ما .. ما سقاني الما

لو شربت أظما لحبيبي .. وللعطش

(( الطير ))

واطيري اللي زودوا فيه الأثمان

اشعل ظهر والصدر يجهر شعاعه

لو له شبيه في الملى هو غزالان

راجي عل زينه يزود بشجاعه

خذته ولاني يا هل الطير ندمان

من عادتي ما نيب اسوم البضاعه

الى ركز في مجلسي طير حوران

وتجمعوا عندي كثير الجماعه

وشلته على كفي كثير الغثا هان

عندي غدى للهم مثل المناعه

لا صرت فيما تطلب النفس بلشان

اترك طمان القاع وارقا برفاعه

وباكر تصاريفه على عالي الشان

من يضمن الدنيا ولو ربع ساعه

((الصاحب))

يا صاحبي .. والليالي سود

يا صاحبي .. والزمن صافي

اللي إلى احتجت له موجود

واللي إلى من وعد يافي

ما هو على المرجلة محدود

تقول مكتوف بكتافي

ما جور ياللي رقيت إسنود

عرض الجبل .. وانيٍ حافي

يوم الردى مسكنه فـ .. لحود

مسكنك في راس مشرافي

والله لوفي التحرص زود

كان العمر ما نقص .. وافي

وليت الرخا لا اجتمع والجود

تقاسمه شهم .. وسنافي

((العشق والعتب ))

السهر وقدةٍ تصلى الجروح

والهوى ما بكت عين الجريح

في الجمر دلةٍ صفرا تفوح

وأنا قلبي على الشكوى شحيح

اقشر العشق عشقٍ ما يبوح

لين يفنا عتب أو يستريح

اقضب الليل تكفى لايروح

دام لي با الصدر عرقٍ يصيح

باكر وادع وفراق ونزوح

تطلع الشمس ونجومي تطيح

(( العين مشتاقه ))

يا عاذلي .. ما تشوف العين مشتاقة

لولا الحيا جاوبتك بدمعها الصافي

عطني جلد .. كان تنخاني على فراقه

ودي الي من تركته ما أشبح خلافي

لاح الجبين .. وجذبني نوض براقه

حيثه ربيعي .. وورد الخد مصيافي

والغصن لولا المطر ما أخضرت أوراقه

يا كيف عشب الوسم يترك وينعافي

((العمر أحبك ))

لليل احبك مابقى في السما نور

والى ضواني الليل .. للصبح أحبك

واللحظة اللي كلها عند وغرور

أشوف قبري بين عينك .. وقلبك

في صدري سراجٍٍ حزينٍٍ .. ومكسور

رغم المطر والريح .. شلته في دربك

والله مابه غير لوعاتي قصور

وخوفي عليك الله ربي وربك

ما بي جهد ابني على صمتك جسور

لا حيرتني أسباب سلمك وحربك

العمر أحبك .. مابقى فيني شعور

والى جفاني العمر .. وشلون أحبك

(( العشق ))

العشق .. هو خال .. وزمام ..

والا العيون اللي .. محاجرها ظلام ..

وقبل السلام .. وبعد السلام ..

يابنت أنا أحبك .. والسلام ..

واناظرك وانتي بشعرك تلعبي .. باصابعك كل الحديث اللي أبي

ما تعبت ليلي أناظرك .. ومااظنك إنتي بتتعبي

با بنت أنا أحبك .. والسلام ..

(( العشره الحلوه ))

العشره الحلوه .. على الراس والعين ..

أحلى الليالي .. اللي مضت .. لكن مضت ..

ويش رايك في هالحين ..

دايم .. تذكرني .. اللي فات ..

كل الحياة ماضي بعيد ..

باكر تراه .. يومٍ جديد ..

أحلى الليالي .. اللي مضت .. لكن مضت ..

ويش رايك في هالحين ..

بالله .. لا تخلي الوفا .. يصبح صبر ..

لا تختصر .. كل العمر ..

وتعيش امل .. عطني عمر ..

أحلى الليالي .. اللي مضت .. لكن مضت ..

ويش رايك في هالحين ..

(( الضي النحيل))

دايم يذكرني النخيل .. غير الطفولة والرياض ..

وصوت السواقي والهديل .. مواجع الضي النحيل ..

على وجنتك ..

كان الظلام .. والله كثير ..

وما ادري وش اللي وهقه ..

واختار خدك فـ الأخير .. وشعاع خدك شققه

دايم يذكرني النخيل .. غير الطفولة والرياض ..

وصوت السواقي والهديل .. مواجع الضي النحيل ..

على وجنتك ..

نجدية الضي والعتم .. ما بين راسك والقدم ..

لي مجد .. لي مي .. ورطب .. وسنابل الياس والغضب ..

ولي مواعيد النخيل .. اللي مضت ..

وحكاية الضي النحيل مع وجنتك ..

((الفجر البعيد ))

نامت عيونك

وصحى الليل مظنونك أغاني

قصّت جناح الثواني غيبتك

وصارت الساعة أماني

وآهـ ..آهـ

أنا حروفي في غيابك

لا هي حكي ولا هي قصيد

أكتب الظلما وأعيد

وإنت يالفجر البعيد .. نامت عيونك

إسهر معي ليلة

حاول تحس بلوعتي ليلة

عد النجوم وش كثرها.. ياللي بقلبي كثرها

نام .. القمر فـ وسادتك نام

ليتك تغير عادتك

خل القمر ليله.. يسهر معي ليله

أنا حروفي في غيابك

لا هي حكي ولا هي قصيد

أكتب الظلما وأعيد

وإنت يالفجر البعيد.. نامت عيونك

يا ساحر البسمه .. أساهرك نجمه

وابسمعك كلمه .. كلمه و لو كلمه

قم نادني .. يالله عسى تحتاجني

وإن مر ليلي ما سألت

وإن زاد ظلمك ما عدلت

آهـ.. آهـ

أنا حروفي في غيابك

لا هي حكي ولا هي قصيد

أكتب الظلما وأعيد

وإنت ياالفجر البعيد.. نامت عيونك

(( الليل ))

الليل ٠٠

ما هو الظلام وبس ٠٠

ولا القمر ٠٠ ولا النجوم ٠٠

الليل هو هذا البحر ٠٠

يظهر من شطوطه

لاناموا الناس ٠٠

وتثاوبُ الحراس ٠٠

الليل ٠٠

ما هو الظلام وبس ٠٠

انا أحس ٠٠ أحس ٠٠

ان البحر افلاك ٠٠

والليل بحر ٠٠

وانت ٠٠ وانا ٠٠

يا صاحبي اسماك ٠٠

((البدر.........

((الفتاة الغايبة ))

و سلامي .. لمن سأل عني ..

أنا من أشعل .. عيون الفتاة الغايبه.. شمس بكلامي..

لين تركوني الناس .. و راحوا لضي عيونها ..

و رجعت نفسي طايبه.. أجرّ ظلّي ..

و كان لي .. ظل ثقيل .. تعلق .. بعود نحيل ..

و القلب رجل عايبه .. ترقا جبل ..

ردوا سلامي .. لمن سأل ..

يحيني الكلام .. قولي .. قولي أعرفك ..

انت من يحمل جذوع الشجر للماء.. ولنور القمر ظلما..

أنت اللي مردت القوافل .. تطلب الترحال ..

و زيّنت الشمال.. نجمه .. وعلّمت الغلام .. اسمه ..

لين انتهض .. رجال .. يحيني الكلام .. قولي ..

في بعض الكذب .. رحمه..

الوقت يمضي .. صديقتي.. والناس تمضي ..

وهالحراس باقين .. على ورق هالتين ..

والكوكب الفضي .. والبوح بالأحساس ..

تتغير الألوان .. الا السواد .. متى السواد يمضي ..

توي رفعت الأرض .. سجده .. وسبّحت له.. وحده ..

و صار الرماد .. ومضي .. و كل الذنوب .. غبار ..

و دموعي الأمطار ..

صديقتي .. يحيني الكلام .. قولي .. لمن سأل ..

أنا من اشعل عيون الفتاة الغايبه .. تيه وخجل ..

لين تركوني الناس .. و رجعت نفسي .. تايبه ..

من كل.. ما في الناس .. و كل ما فيني .. الا .. الكلام ..

أنا..الكلام يحيني .. يحيني الكلام .. قولي ..

لاجل الفتاة الغايبه .. من هالعتيم .. تعود ..

وردي سلامي لمن سأل .. ان كنت أنا موجود.. موجود..

و الحلم .. رجل عايبه .. ترقا جبل ..

و سلامي للفتاة الغايبه

((الليالي الوضح ))

في الليالي الوضح ..

والعتيم الصبح ..

لاح لي وجه الرياض ..

في مرايا السحب ..

كفّها فلة جديله من حروف ..

وقصة الحنا طويلة .. فـ الكفوف

من نده عطر الرفوف ..

لين صحاه ..

في ثيابك يا الف ليله..

وفي الهبوب ..

انثنينا يا هبوب النعاس .. والحلم ..

ألف غصن من اليباس ..

فز لاجلك .. وانثنى ..

اكسري الاوهام كاس ..والمواجع فم

وان عشقتيني انا ..

ما ابي من الناس .. ناس ..

ما علينا .. لو طربنا وانتشينا

آه .. ما ارق ( الرياض ) تالي الليل ..

انا لو ابي ..

خذتها بيده ..ا ومشينا ..

***

يا نصيبي من الصور .. والرسايال

ومن كل شمس قايمه .. ومن كل ظلٍ مايل ..

يا مكاني من البيوت ..

ومن الصحاري اللي .. فرقت فكري قبايل ..

وين احب الليله .. وين اهيم ..

اقبلي مثل ديم ..

أو غصون النار تنبت فـ الغضى ..

وبين ما خلى من النخيل الفضا ..

وما نسى الغيم ..

أقبلي .. يا بختري عيوني من الربيع ..

وطل وجهي من الشتا ..

ومثل صوتي من الهبوب ..

اقبلي مثل الرياض ..

من تعاريج الدروب ..

في ضلوع الوادي ..

وين حبيتك قمر .. فوق طين أجدادي ..

***

وين احب الليله .. وين أهيم ..

ارفعي طرقة الشيله .. عن سديم ..

وكوبٍ وهاج ..

اقطعيني بنصل طرفٍ سادرٍ وحجاج ..

شقيقيني يالهبوب العارضية ..

واهدمني سياج ..

لين أغني الهوى ما هو خطيه..

يالعفاف اللي تسربل بالبياض ..

كل ما قربت يدينا ..

ناض طير.. وجض ريم ..

ما علينا ..

آه .. ما ارق الرياض تالي الليل ..

انا لو ابي ..

خذتها بيدها .. ومشينا

(( الليل والوعد ))

الله عليم .. إني مليك وأنا حر

لأجل الهوى .. رضيت أنا بظلم سيدي

من عادتي .. مالي جلاده على الضر

واليوم أنا لرضاه باقطع وريدي

لأجله غديت أستعذب العلقم المر

وأضمد الجرح القديم بجديدي

اللي فـ .. وعده لو طال الليل يقصر

وكل لحظة تمضي .. فعمري تزيدي

وسحابه للدمع لاغاب تمطر

تسقي على شفاهي خزامي قصيدي

(( الوادي ))

وين يدفن الجبل اسراره

وين يترك السيل اثاره ..

وين يختار المسافر ..

بين الشجر ظله .. وبين الحطب ناره ..

وين يبكي القمري ..

ويشره على خله ..

قلبٍ غدى كله ..

مثل البطاحي شوك ..

لو مت انا صادي ..

حطوا القبر في الجال ..

وادي الهوى لاسال ..

يمرني سيله ..

واسقي عظامي منه

وينبت في غصن الطلح ..

قلبي ورق أخضر

((الغراب اللي نعق ))

ليت ها العين ضاقت بالحدق

قبل جدرانها بوجهك تضيق

والله اني صحيت من الأرق

راحلٍ لا مكان ولا طريق

ما سمعت الغراب اللي نعق

وين مثلي .. على مثله يفيق

منزلي في الطويل الي شهق

ومنزله قاعة الوادي السحيق

قالو الحاقد بدمك شرق

قلت ما أظنه لمدحي يطيق

كنه الشوك في ثوبي علق

يوذي الشوك ولا يقطع طريق

كثر ما الريح تعبث بالورق

وتوقد أغصانه الصفراء حريق

وكثر ما شوه العج الشفق

وقص من جيده عقود العقيق

وكثر ما صابني وأخطا التفق

لين ما أصحبت من خوفي طليق

وكثر ما نز في كفوفي العرق

من سلام على غير الصديق

اتركيني على باقي عبق

غيمة العطر من عمري العتيق

(( الكلام الغريب ))

من علم لسانى

الكلام الغريب . .

إلين قلت : ان الحليب . . رمل . . والمرضعه ريح

والصدر خيمة راعى في الجدب

من علم الكذب لسانى

الرسم . . الاغانى

الطفل في الظلما

الحلوى في الدكان

أو خيزران . . معلم معتوه

من علم المشدوه . . بألوان العيون

هذا الجنون . . الجنون

من علمنى الحب غير الناس . .

والكره غير الناس . .

من كدس الإحساس . . في اجفانى

وخلانى احلم . . احلم

وانا من سنين . . انسانى

وامحى مكاتيبى

شوهت وجهى . . كثر ما حكيت . . ألواني

وعلى الزمان الثانى

رسمتنى . . مثل ما بغانى . .

لكن على لسانى . . بقى كل الكلام الغريب

أنا الغريب

وكل شاعر في الناس غريب

وفي الارض كهف . . من نيزكٍ مجهول

لكن يعرف يقول . . يقول

كل الكلام الصعب

الحليب رمل

والمرضعه ريح

والصدر خيمة راعي في الجدب

((القاع والمسافة))

انا احبك مابها زيف وخداع

رغم الذي نخفيه .. واللي نخافه

أودعك .. ليت الألم لحظة اوداع

إلى مضت .. ننسى الألم والحسافه

وأفارقك.. لوالسفر .. يم وشراع

وبعد الفراق .. اللي نوده نعافه

لا صار مافي البعد راحه لملتاع

بالله وش نفع التعب والكلافه

من الجفا والصد .. يكفيني اذراع

لا جف نهر الحبماتت اضفافه

املي يدك رمل وترى هذي القاع

ومدي النظر .. تدرين وش هي المسا

(( الليالي قصار ))

اعلق الدنيا .. على مسمار

مدقوق فيه اجدار ..

وتسكن في ساسه ريح ..

من له سنين يطيح ..

ولجل الليالي اقصار ..

ممداه ..

اعلق اعيوني على نجمه ..

محبوسةٍ في غرفةٍ ظلما ..

ومقفول عنها باب ..

ولها حارسٍ كذاب ..

دايم يشيل كتاب ...

ويقراه وهو أعمى

اعلق احلامي على نصل

سهمٍ يشد افنبل ..

وترمى به الدنيا وبعد .. يخطي ..

أموت .. انا مبطي ..

لكن .. أحدٍ يبي ياخذ ..

مني .. وابي أعطي ..

اعلق افسمعي .. رعدغيمه ..

واشرب .. ذِِكِر ديمه ..

طاحت في بطن اليم ..

اغمض اعيوني عليّ ..

واحلم ..

بعرقي .. يعاف الدم .. شيمه ..

بروحٍ علي تندم ..

(( اللوعة ))

ياللي نسيت الزمن وقلوبنا تعده

كم ليلةٍ غبت والهاجوس يلعب بي

لا انت مع القلب يالغالي ولا ضده

كله سوى راحتي والا تعب قلبي

يسيل قلبي على الخدين .. وارده

خبرت قلبٍ من اللوعات ينحبي

وان قلت لا بد يبرد زادت الشده

شقيت انا منك والشكوى على ربي

يا من يغيب القمر لا من ظهر خده

الزين زينك وانا كثر الوله ذنبي

من عانق السيف لازم يجرحه خده

ومن يعشق الجمر فيه النار تشتبي

(( الليالي )

سب لي الليالي .. وامشي بعيد

سبني في حالي .. اسهر وحيد

ابعد هناك .. انت وهناك ..

حتى السعاده .. خذها معاك ..

وسبني في حالي .. سب لي الليالي ..

سبني فـ حياتي ..

اطوي حياتك ..

خليني افرق .. ذاتي وذاتك

امشي طريقي .. واطفي حريقي

والحق في عمري .. اللي فاتك

ابعد هناك .. انت وهناك ..

حتى السعاده .. خذها معاك ..

وسبني في حالي .. سب لي الليالي ..

صبري عليك .. ظلمك ليَّ ..

نسى حنان الدنيا علي َّ..

نسى ظنوني .. قسى عيوني ..

خلاها تضحك .. للأسيه ..

ندمي عليك .. ندمي عليه ..

ندمي .. وانا حبي الضحيه

طفى شموعي .. خلّف دموعي

وشمعة حياتي .. ما هي شويَّ

ابعد هناك .. انت وهناك ..

حتى السعاده خذها معاك ..

وسبني في حالي .. سب لي الليالي ..

(( المخالب ))

للجمال الآسر .. الغالب … مخالب ..

له جروح .. وله على قلبي .. مطالب ..

والرضا .. كايد ..

و زود الغيض .. كايد ..

عوايد .. للجمال اتلاف حالي ..

والأكيد .. انه سبايب ..

استزيد الشوف ..

وقلبي منك ياالمجهول .. ذايب ..

كن آخر ما براعي ..انت ..

واول ما كتب حبري .. يراعي ..عنك ..

واجمعوا كل الحبايب .. فيك ..

ياعمري وحلالي ..

وعوايد للجمال.. اتلاف حالي ..

كايد ..

هالجمال .. لغيرك انت ..

زينك لغيرك .. طرايد ..

اغرس الناب .. الصوايد ..

في الحشا .. وتسيل روحي …

فيك يالجاني .. غرايب ..

من قصيد .. ما كتب لحد سواك

المسافر

لا تلوح للمسافر ..

المسافر راح ..

ولا تنادي للمسافر

المسافر راح ..

يا ضياع أصواتنا .. في المدى والريح

القطار وفاتنا ..

والمسافر راح ..

يالله يا قلبي تعبنا من الوقوف ..

ما بقى بالليل نجمة ولا طيوف ..

ذبلت أنوار الشوارع .. وإنطفى ضيّ الحروف

يالله يا قلبي سرينا .. ضاقت الدنيا علينا

القطار وفاتنا ..

والمسافر راح ..

مادري باكر هالمدينة وشتكون ..

النهار والورد الأصفر والغصون ..

هذا وجهك يالمسافر لما كانت لي عيون ..

وينها عيوني حبيبي ..

سافرت مثلك حبيبي ..

القطار وفاتنا ..

والمسافر راح ..

الموعد الثاني**

خذاك .. الموعد الثاني ..

نويت ... تغيب .. وتنساني ..

مشت بك .. خطوتك لبعاد ..

وتركت .. لدمعتي ميعاد ..

مثل ذا الوقت تلقاني ..

وخذاك ..الموعد الثاني ..

أحبك .. كلها كلمه ..

ونظرة شوق خداعة ..

عطتني ..بالأمل دنيا ..

غريبه .. يومها بساعه ..

خذتني .. غصب عني لك ..

حسبت إني قمر ليلك ..

واثر شوفك تعداني ..

وخذاك ..الموعد الثاني ..

********

صديق الليل ..

لو تندم .. على جرح تركته لي ..

لا انسي قلبك المسكين ..

حبيب جرحك قبلي ..

ولكن سكتك تحتار ..

ابد .. بين الندى والنار..

والى منه قضى المشوار..

بدا مشوارك الثاني ..

مدري**

أنا مدري ..

اللهب حب.. او جوع ..

الحطب قلب .. او السعير .. ضلوع ..

ياترى هااليابس الموجوع ..

وش يقول ؟!

من يسمع الدخان ..

او يدري باسرار الحطب ..

من طرز سلوك الذهب .. في اغصانه ..

من خاط بقماش الرماد.. اكفانه ..

وهذا اللهب .. الطاغي الفتان ..

هالقاتل الشافي ..

من خلى في موته.. عمر ..

لولا حروف قلتها ..

وكانت .. شعر ..

شبيت فـ اطرافي ..

((الماضي الحاضر ))

صوتٍ شبيه الريح .. مشققٍ بأعواد شيح

مرتّق بالدم .. معتّق بالهم زافر

صوتٍ مثل خضر العروق اللي على ظهر الكفوف المبطيه نافر

صوتٍ ذبيح .. يصرخ يصيح .. إبلك خذوه القوم

بين الفزع والنوم ..

أسرجت مهري ألف ..

وسلّيت سيفي ألف ..

وظهرت تحت الشلف ..

ماكان في الشارع غير الرصيف والفجر ..

وبواب جيراني من هالمدى راجع ..

يحمل رغيفٍ حار .. زاد لثلاث صغار..

للمدرسه صحيوا ولبسوا مرايلهم ..

سنين سنين .. هالصوت الجارح الزاجر..

يصيح بي وينك.. قطفت بساتينك ..

وابلك خذته القوم.. خذته القوم هالابل..

أفّز وفي أنفي ..عجاجة الغاره ..

وأصحى وفي كفي ساعه ونظاره ..

مالي إبل أرجوك مالي نخيل .. لانصل ولا حافر..

تعبت من صوت العروق المبطيه.. ومن صمتي الفاجر..

وأنا أخر الفرّيس ظنك ..

أنا أخر الفرّيس ..

حسبك ياحادي العيس ..

هذا الزمن عاري ..لاردن ولا جوخه ..

يصهل مهر راكان ..

وينادي ابن مهيد ..

يوقف شعر هالبيد ..

هذا الزمن أصمخ .. مايسمع شيوخه..

شد الرحال .. سافر ..

دوّر ياحادي العيس .. روض وزهر ماديس

ولذنوبنا.. لذنوبنا غافر

وداع يا خضر العروق اللي على ظهر الكفوف المبطيه

يالماضي الحاضر ..

((اليأس جدب والأمل غابه ))

الرمل .. قرطاسةٍ صفرا ..

ما عليها اكتابه ..

كود .. أثار القدم .. يوم أنا أطابه ..

الشمس غضبا ..

والهجير .. عقرب السم ..

وانا تحت جلدي ..اتذرٌى به ..

ذيب .. يا ذيب الخلا ..

لاتشرف بالرجوم ..

لين يشربني الظما ..

لين ياكلني السموم ..

والذي قدٌر .. مواقيت الحتوف ..

مير أنا عظمٍ .. كسته عروق

جلدي المحروق .. مايطيق اثيابه ..

لوعشاك السيف .. ماذخرت انصابه ..

ذيب .. ياذيب الخلا ..

لاتختلني .. من ورى جال الشعيب ..

ماخبرت الذيب .. يفرس اذيابه ..

الشمس غضبا ..

والهجير .. عقرب السم ..

والياس جدب .. والأمل غابه ..

((النسيان ))

تذكر النسيان ... لاعاد تنساه

ياقلب ... وانسي القلب لعل يشفا

يدرى الحبيب ... انه حبيبٍ وابجفاه

ماهو خراب الكون ... لاقفيت واقفا

كان الخطا منى ... فقلبي خطاياه

هو علمه ... وشلون ... يهجر ويجفا

تعب المسافر ... وابعد الموج مرساه

صار المدى له يم ... والشمس مرفا

ومل الهوى نوحه ... وبوحه ... ونجواه

ماعاد لى صبر على الجرح ... تكفا

الى متى ...صدري بيحترق حناياه

كنك على صالي ...عظامي بتدفا

والى متى ... جفنى بيسقيك من ماه

كن الليالي لاصفا الدمع تصفا

تذكر النسيان .... ياقلب وانساه

وانسي ... الجروح اللي مع الوقت تشفا

((الندم ))

خل الندم .. يا مضيع الود يسقيك

كاس الهوان .. وذل نفسٍ تمتك

وخل الهوى يملا بعذابه لياليك

مثلي .. وأنا ساهر جروحي بسبتك

شْف ما بقى لك من غلا كود طاريك

واتلى الذكر للي مضى من محبتك

انا الذي بجروح روحي اداويك

وبشفاي اجفف دمعةٍ فوق وجنتك

كان الدلال .. وزينك اليوم مطغيك

ترى الجفا كدّر على النفس لذتك

وكأنك قصدت تذلني في تماديك

روح المعزة عن ردى القصد ردتك

ياصاحبيى .. ما بعت ودّي وأبا أعطيك

غالي الوفا لو عاد ترجع مودتك

((المرايه ))

كلنا عشاق لكن ..

إنتي لا ما انتي معايا ..

لما تجمعنا الأماكن

تاخذك مني المرايا ..

انتي مشغوله بروحك

ما ملك عقلك وروحك

لا أنا.. ولا سوايا

اعطي ظهرك للمرايا .. وشوفي غيرك

اظهري من ليل كحلك ومن أساورك وحريرك

افتحي الشباك مره .. شوفي الناس والشوارع

وش كثر هالغربه مره .. للي وسط الزحمه ضايع

انتي مشغوله بروحك .. ما ملك عقلك وروحك

لا أنا.. ولا سوايا

كلنا عشاق لكن

كل واحد له حكايه ..

كلناعشاق لكن

كلنا نحبك.. نحبك

وأنتي جرحك في ساكن .. وأنا جرحي برا قلبك

أمشي لو نصف المسافة .. وقفي بينك وبيني

أكسري كل المرايا .. أنتي أجمل وسط عيني

يا للي مشغولة بروحك من خذا قلبك وروحك

هو أنا .. ولا سوايا

كلنا عشاق لكن

كل واحد له حكاية

(( الوعد ))

يا صاحبي طالت علي المسافه

كل ما نشدتك قلت لي الدرب قدام

وعدك مثل باكر أحبه وأخافه

ولا ينقضي باكر على طول الأيام

ما اقول ضاع العمر عندك حسافه

انت الدقايق عشتها وانت الاعوام

ودي ربيع العمر يسبق جفافه

يا مسقي العطشان من كاس الأوهام

كانك تعاف الجرح حنا نعافه

وما سهرت عيوني تبي عينك تنام

ومن لا ذكر منك جميل خلافه

ما يملكه وعد ترى السعد قدام

(( الوله ))

يطري عليه الوله .. وأطري على باله

يامرحبا لاضوى خلي على بابي

هجيت حدب الضلوع ونوخ جماله

لاجله بكت دمعتي ولأجله ضحك نابي

وكل ما ضحك لي لمحت النور في آماله

والى تجهم سترت السقم بثيابي

وكل ما شكى من عنى همه وغرباله

أقول لعل به جرحٍ من أسبابي

طال الحكي ما لقيت الوصل بوصاله

لاني حبيبه ولا هو أقرب اصحابي

ناديت طاري المحبه مالنا وماله

بالحيل أنا وانت ربع وكننا أغرابي

يا زين كانك حزين .. فحالتي حاله

بكفيك همك وأنا بصبر على مابي

لو الشجر له نصيب فـ بارد ظلاله

ماحرق القيض جفني وأنت فـ أهدابي

(( الوعد باكر ))

الوعد باكر ..

و لو تأخرتي ... لا يجي باكر

ما أبي باكر بدونك

احبسي الفجر فـ عيونك

و إن أشغل طيفي ظنونك

واعديني بعد باكر ...

أنا ظلي تحت شمسك

و لو تغيبي ما هو ظلي ..

و انتي اسمك في حياتي

يهمسه بعضي لكلي ..

آه يا ضعفي و غروري

اعدلي فيني و جوري

و اصدقي .. راعي شعوري

و واعديني بعد باكر ..

هذا وجهك في عيوني

ما رسمته لا وربي ..

و اللي يصرخ في ضلوعي

هذا صوتك ماهو قلبي ..

آه يا شمعة وجودي ..

اشعلي نارك في عودي..

اهجري قلبي و عودي

و واعديني بعد باكر ..

((الهوى لو تمنى ))

الهوى لو تمنى .. سلوته مستحيله

واعذاب المعنى كان روحه عليله

لا بغى الوصل منا من ضافي الجديله

عود موزٍ .. تثنى وش رماني بسبيله

سهم عينه رمنّى والرموش الطويله

خبروا الزين عنّى لي نشد عن قتيله

كل خلٍ .. تهنى في الهوى مع خليله

فاتنا السعد حنا يوم نفسه بخي

((البدر......

تل قلبي .. تل طيرٍ على طلعٍ وكيد

جود المقرود سبقه وعيا يطلقه

يوم فاع اركى جناحه على قاسي الحديد

وانكسر ريش النداوي ولا الله وفقه

يكفخ القلب المشقي على الخل العنيد

ما وفا بالعهد لا شك قلبي صدقه

واهني اللي على الحول ينبت له جديد

وش سواة اللي جناحين قلبه محرقه

يا لطيف الروح وبحق خلاق العبيد

اكرم المملوك بالوصل والا فاعتقه

(( بيض الردون ))

بيض الردون..

يبني السراب خيامها..

وسط الخلا واقدامها..

تنبت عشب وتمطر غمام..

لامن لمحت اثارها..

يطري علي عشق الخلا..

وقصيدةٍ (( لبن غيام))١

في حومة العقبان..

في الازرق .. الازرق..

شمس الضحى جمره..

شفت الندى يعرق

في وجنة النوار..

بدخل تحت سدره..

وما سحت الاغصان..

من ظلها البارد..

على الثرى الممطور..

واطلق عيوني طيور..

وانا على المشراف..

ومن حاجرٍ به شيح..

جول الحباري طار..

ريشه يخض الريح..

خض البحر مجداف..

وين انت ياالصقار..

جول الحباري .. طار...

بيض الردون .. طيري

برقة جناحك لي..

وحتوفك لغيري ...

((باقي فرح ))

اللحظه اللّي مقبله ..

بدري على ... اللحظه اللّي مقبلة ...

بالهون يا مستعجلة ... باقي فرح ...

لو ما تسرعتي على شمس المغيب ...

وقفت ثواني ما اغربت ...

وساعة وداعك ما اقربت ...

لو ما اختصرتي من السما ...

شبر إنتظار ...

طال النهار ....

ابسألك ...

حنا نعيش اللحظه والا نعدها ...

نركض على سطور الزمن ...

ونقرا من كتاب الزمن ... صفحه ...

عشان الصفحة اللي بعدها ...

أجمل من نجوم السما ...

إني أنا وانتي ... انتساءل ...

يا ترى ... يا ترى وش بعدها ...

((البدر........

مربوط بالضي ..

مقيِّدٍ بالظل .. مسجون في الناس ..

مديون لكلمةٍ حلوه .. مرهون لي أنفاس ..

قولي لي .. وش أسوي ..

ملعون هالإحساس ..

لو هو حلو وافر ..

قاضبني لا اسافر..

بـ الهون ..لا تكسري هالقيد .. كله أصابع ..

خليني أفك أصابع الحاير المسكون .. بالخوف ..

عن زندي الخادر ..

يكفي مواجع ..

أظنني قادر على الوقوف ..

وقادر على الترحال ..

بس اصبري ..

لا تسافري .. الين أقوم ..

بالله لا تستعجلي ..

لا تزعلي مني ..

أوراقي وثيابي .. خذيها معك ..

بس افتحي بابي .. وخليه ..

في يوم بيجيني السفر ..

ويدخل علي .. واهج مثل الناس ..

قول وش أسوي .. ملعون هالإحساس ..

لوهو حلو وافر ..

قاضبني لا اسافر ..

(( تحت المظله )

مطر.. معلق .. بنصف السما .. لا ينهمر.. ولا يرتفع ..

وكل ما بغينا نجتمع.. تحت المصابيح الزرقا.. يطيح منه رذاذ ..

اما انهمر فرقا .. و الا تقطع وصل .. يا ماطر الليل ..

لا تاقف بوسط السما ..

لك هالشوارع .. انما تكفيك.. ساعه .. ساعتين ..

بنشيب وحنّا واقفين.. تحت المظله .. ماهو خوف من البلل ..

لكن حنين .. للمصابيح الزرقا.. ولليلةٍسمراء.. سماها صافيه..

وموعد لعيونها..

والله غرفنا دافيه..

ولها شبابيك وستاير..على البروق .. لكن .. زهقنا بيوتنا ..

واللي يخليك .. اما انهمر.. والا ارتفع ..

تمرّ.. ساعه الا ربع .. وتو السحاب.. ما يدري وش يبي ..

أخاف أسأل صاحبي .. ويقول .. خلّنا نسري..

وين نسري.. بدري..

بدري على المسرى ورا السحاب قمرا .. وقمرا ورا الأبواب..

تبي المطر يرقا .. وتهطل نجوم .. وتظهر علي ..أنا لو علي..

تحت المصابيح الزرقا .. قلبي بيحوم .. مثل الفراش ..

تحت الرشاش .. والا الصحو .. لين أشوفك .. مقبله ..

والله .. ضلوعي مبلله.. بالشوق ..

وما ودي احاكي صاحبي .. ولا أساله .. بيقول .. خلنا نسري..

وين نسري بدري .. ساعه وربع.. وحنا واقفين تحت المظله..

اما أنهمر فرقا .. والا تقطع وصل .. يا ماطر الليل ..

لا تاقف .. بوسط السماء ..

((البدر......

عتيم الليل ...

قمرنا من زمان والله ... فقد نوره ...

عتيم الليل ...احس النظره تتكسر ...

على سوره ..

سهرنا ... في عتيم الليل ... حزين الهمس ...

قدرنا ... ننتظر باكر ... شعاع الشمس ...

تعالي ... طالت الغيبه ... وانا مشتاق ...

انا مشتاق ... انا الاشواق ... انا العشاق ...

تعالي من جسور الليل ... تعالي ضي ...

تعالي في هجير العمر .. حنان وفي ..

وربي ... طالت الغيبه

حنون الليل ... وصوتك همسة التحنان ..

حنون الليل .. بيروي بالامل عطشان ...

حنون الليل .. وانت بتسمعي صمتي ...

تحسي بي ...

تقاسي فيّ تعذيبي ...

تشديني من الامواج ...

ترسّيني على مينا ... وصوتك في ليالينا ...

أبد ساري ...

حنون الليل ... وانت الريح والساري ...

تعالي ... طالت الغيبه

وربي طالت الغيبه .

((تغريد ))

ياللي خذا شعره من الطير تغريد

ومن مدلهم الغيث صافيه لا جاد

ومن كل روضٍ عله السيل ترديد

ريح الزهر ومداعب الريح الأفناد

ومن كل صبحٍ بدد الليل تبديد

دفا الشعاع وفرحة النور لاباد

جاني قصيدك مثل عقدٍ على جيد

الجادل اللي كلها زين وعناد

ما هي من اللي يدلهون المواعيد

حشا ولا هي في الهوي صيد من صاد

وتلفتت روحي لحسنا من الغيد

واشتب في قلبي من الشوق وقاد

ولمست قلبي لين كله تجاعيد

شاب الهوى يا ليت ما فات ميعاد

يا بو حمد ما عادلي في الهوى سيد

وغيره فلا والله ما نقبل اسياد

وين الذي وصله على العين تسهيد

( ولا ودي اقطع درب لاماك برقاد )

يابوحمد وين وصلتنا التناهيد

ضاع العمر ما بين قرطاس وامداد

وانا احسب الشعر صعب المواريد

ماهو غديرٍ ينضحه كل قصاد

يوم امتلا هالجو حشو ومفاريد

راع الجمل معذور لو كسر إشداد

تخير

أنا ما أشير بالفرقا .. ولا أحدك على المقعاد

تخير في طريق الوصل .. والا درب هجراني

حرام الوصل ما يجمع قلوبٍ عن هواها بعاد

وبعض البعد لو عذب يجمع بين خلاني

تحسب ان الهوى ضحكة دقايق عشتها في ميعاد

إلى ما رحت تنساها .. وتنسَى الوعد وتنساني

ألا يا صاحبي .. الرفقة ترى مَا هِى ثياب جداد

تبدلها متى مليت .. وتلبس غيرها ثاني

إلى ضاع الوفا .. مابه هوى بارجيه أنا .. ووداد

ترى ذا الفرق .. بين أقرب قريب .. وبين عدواني

تحاكيني بطرف لسان وهرجي من صميم فواد

وتاقف من بعيد .. ويم درب الموت تنخاني

(( تعبت اسافر))

تعبت أسافر في عروقي ومليت

من جلدي اللي لو عصيته غصبني

ياما تجاوزت الجسد واستقليت

عن الألم .. لاشك جرحي غلبني

أنا سجين الحال .. مهما تسليت

وانا الطليق وكل شيٍٍ قضبني

حريتي لاعل .. يا كود ياليت

اما شفت حيٍٍ جاد لي ماسلبني

وليت يا ليل التباريح وليت

اما محاني الحزن والاكتبني

كل السما في دفتري وان تجليت

مثل الشموس .. غبار قبري حجبني

لي صاحب وان ما تخلى تخليت

لا بد ما نهدم .. ولا بد نبني

(( تالي نهار ))

تالي نهار وعاتق الشمس مذبوح

والوقت لو تدرين للوقت ذباح

كن السما صوتً من الذعر مبحوح

والليل خيلٍ سود للضي تجتاح

وسحايبٍ فوق الشفق كنها قروح

على جبينٍ ما شكى كثر ما طاح

لاذت عصافير المسا في ذرا الدوح

وتنفس سراج الوهن بين الألواح

حبيبتي ضاق الفضى وين باروح

وان رحت ظلم النفس للنفس ما راح

مجروح ماهو هم لو قلت مجروح

يالله عسى ما اصير في قلبك جراح

تبسمي برقٍ على ثغرك يلوح

بشد له مدام في العمر مرواح

غزيت وجه الصبح من غير مصلوح

وانكفت دون الشمس هقوات ورماح

(( تخيل ))

تاقف على اطراف الهدب .. وماشافتك عيني

صافحتني ومدري يدك هي لمست ايديني ...

سلم .. ابارد السلام ..

وهذا ترى كل الكلام ..

اللي بقى بينك وبيني ...

تخيّل ...

من وين ... ومنين ومتى ...

بالله ذكرني ...

بالله ذكرني ... متى

جيتك انا فـ ليلة شتا ..

تهزني ريح الشمال ...

محتاج انا لبسمه وشال ...

تركتني لبرد الطريق وانا على بابك ..

اتذكر انك قلت لي بالله وش جابك ..

ودعتني قبل السلام .. وهذا ترى كل الكلام

اللي حصل بينك وبيني ...

تخيّل ...

اليوم لعيوني السما والارض البعيد ...

اليوم ولغيرك انا يطري على بالي القصيد ...

اشتقت للقلب الخلي ..

وش هم .. لو تعتب علىّ ..

جيتك انا فـ ليلة ألم .. قلبي على كفي ...

همست لي روح ياغريب الشوق مايكفي ...

سلم ابارد السلام ...

وهذا ترى كل الكلام ...

اللي بقى بينك وبيني ...

تخيّل ...

(( تجاعيد الجبل ))

إن طحت بوصيك

لا تمدلي يد ... ولا تنتظرني ...

رح ...

( السفح مثل الردى راحه )

عالي الجبل ... مدري الزمن ...

والا العمر ...

والشمس .. يا رمضا وجمر ...

وعلى تجاعيد الجبل .. تشقق ...

إجباه ٍ سمر ...

ويطيح ... لا بد ... أجدٍ يطيح لا بد ...

( والسفح مثل الردى راحه )

وان طحت انا بوصيك ...

لا تمد لي يد ...

ولا تنتظرني ... رح

نرقى بشوق أحلامنا ...

نرقى وعر أيامنا ...

نرقى بأمل ... أحد ... وصل ...

اللي نقول بزعمنا ... انه وصل ...

وبخوف إنسانٍ يطيح

نرقى لتعبنا ونستريح ...

لجل التعب ...

وبلا سبب ... محدٍ يبي يدري السبب ...

( والسفح مثل الردى راحه )

يا صاحبي ... ترى إن طرى لك ... طح ....

وان طحت أنا بوصيك ...

لا تمد لي يد ... ولا تنتظرني ... رح ... رح

(( ترحيبة الحزن والليل ))

لما يبعد ... في المساطيف المسافر ..

لما يخفيه الضباب ..

لما يرحل ... بالأمل وبفرح باكر ...

لما ينسا لي عذاب ...

هلا ... يا حزن ...

هلا بالصاحب الطيب ...

ابد ... لو تبعد قريب ...

هقيت إنك مع الفرقا ... تبي تنسى حنينك لي ...

هقيت انك بعد مليت ...

من الماضي عذابك لي ...

عسى ما جرحك فرحي ... عسى يا حزن ...

أنا لو خنت في جرحي ...

وضيعني ... الهنا ليله ...

ترى ما في يدي حيله ...

هقيت إني لمحت النور ...

بيمسح دمعي المبهور .. بمنديله ...

سحرني حلو ترتيله ...

لما يسري في الفضا .. نجم السهاد ...

لما يطفيه السحاب ...

لما يملى عمرنا الماضي السواد ...

تصبح البسمه ... صواب ...

هلا بالليل ..

هلا والله ..

يا ضاوي لو أضمك لي ..

على صدري ... وافني فيك أشواقي ..

أماني ...عمري الباقي ...

هلا بالليل ...

حبيبي كسر الفرحة على صخر الجفا الجاير ...

حبيبي حزنه الزاير لياليا ... يحبك ليل ...

يقول ازرع ضنى شوق النوى فيا ...

وأنا في موعد الشكوى ...

أبي شكوى ... أبي دمعة ضنى تسوّى جراح العمر ...

هلا بالليل ... يا ضاوي بالحنين المر ...

هلا ... والله ...

(( ثلاث ملامح لوجه واحد )

على الغدير كانت سما..

ويرمي الضما وجهي عليه

على الغدير .. وجهي وسما ..

لين ارتمى وجهك عليه ..

على الغدير ..

وجهي .. ووجهك والسما ..

من يسبق ويملى يديه ..

يشرب ملامح صاحبه ..

ليت السحاب ..

يظهر على المدى الباهت ..

وتمر ثلاث طيور ..

بين العتم والنور ..

ينبت شجر .. واعشاب ..

وطفلٍِ يبيع زهور ..

يولد ..

وتتحول الاخشاب ..

كرسي ..

واجلس انا وياك ..

قبل الظلال هناك ..

في أخذ الصوره ..

على سلة السيف الصقيل ..

يتكحل سيفين ..

وينزف قتيل ..

واليوم عيد .. يا اللي الجفا وصلك ..

ومشغولة في كحلك ..

وشلون انا بحايدك ..

امرايتك سيف ..

و ذ بحي انا .. عوايدك ..

فم الجروح .. نوافذ البوح..

هذي ثقوب الصارخ الحي..

نوافير من ضي .. وجدار

أملاها بحديث النار..

وأكسرها على اقدام الأماني..

مره أغاني .. كلام جارح..

وهذا القصيد اللي كتبت البارح..

اليوم انفاس الصباح..

تلفح الجروح..

آه يا صبحٍ لمحت .. في عتمته روحي ..

طفله تصدح على خشب المسارح ..

يا صوتها الغاضب المقطوع ..

بعض السواد .. شموع ..

ومحدٍ درى وش قلتي..

خانتني الجوارح..

مثل القصيد اللي كتبت البارح ..

((جرحي بخير))

ومرت سنه .. على فراقك

على صوتك .. واشواقك

غريب كيف االزمن يرحل

واحلام العمر .. تذبل ..

سنه مرت .. وانا أول ..

حبيبٍ يوقد الشمعه

لجرحه في يوم ميلاده

هلا .. بالحب .. واعياده

وكل عامٍ .. وجرحي بخير

مشيت دروبنا .. خطاوي قلوبنا

ومريت الوعد .. وعدنا العام

ماكان الوعد .. ولا الأيام .. هي الايام

وما ادري ليه هالشارع .. نسوه الناس

ومتى هالمقعد الخالي .. يجوه الناس

حبيبي .. ليه فـ غيابك .. يغيبوا الناس

حبيبي .. ايه والله حبيبي .. ايه والله

نساني العمر.. لو انساه

نساني الفرح .. لو انساه

احبه .. ما ظهر نجم .. ونبت عشب .. وسرى براق

أحبه .. لا زمن يشقي جروحي .. لا جفا .. وفراق

أنا هذا الهوى كله .. وقلبي آخر العشاق ..

غرفه*

يطيح جفن الليل واهز كتفه

نجمٍ يشع وباقي الليل مطفي

واحاكي الجدران عن وصف غرفه

ماتشبه الجدران ويطول وصفي

وتملني الجدران واظهر لشرفه

تحت السما واسكر الباب خلفي

ريحٍ تهب وتسكن العظم رجفه

وتموت ريح وتسكن اوراق نزفي

على الروابي تهطل دموع وطفه

وتصب لمع بروقها وسط طرفي

ياطاري الغدران والعمر رشفه

مع قلها ياليتها يوم تصفي

الحب واجد مير الاقدار صلفه

والأرض واجد لكن الحلم منفى

واللي اعرفه راح ماعاد اعرفه

ولاظن يذكرني الى أقبلت مقفي

ماهو حبيبي مورد القلب حتفه

ولا هو حبيبي يفرح بوقت ضعفي

مر ثمر هالليل وأمر قطفه

يالحنظل اللي قمت اذوقه بكفي

متى الشوارع تجمع اثنين صدفه

لا صار شباك المواعيد مجفي

يابنت تو الليل ماراح نصفه

وياليل بعض اللي مضى منك يكفي

(( جمرة غضى))

جمرة غضى .. أضمها بكفي

أضمها حيل . .

أبي الدفا .. لو تحترق كفي

وأبي سفر لليل

بردان أنا تكفى .. أبي احترق بدفا

لعيونك التحنان .. فعيونك المنفى

جيتك من الإعصار .. جفني المطر .. والنار

والله الجفا برد .. وقل الوفا برد

والموعد المهجور ما ينبت الورد

ياحبي المغرور .. ياللي دفاك اشعور

رد القمر للنور .. واحلى العمر .. في وعد

بردان .. بردان أنا تكفى.. أبي احترق بدفا

يا أول الحب .. شفتك أنا مره

واهديت لك قلب

ورديت لي جمرة

ومن يومها كان الرحيل

وليل الشتا .. القاسي الطويل

وآه يا الحنين

لليل باب له حارسين

برد وسحاب

((جده ))

إسقي كل البحر .. من طلك عذوبه ..

وانثري ضيك عليه ..

في المساء مر .. وشذى عطرك في ثوبه ..

وماسك الشمس بأيديه ..

وش عليه يلعب فـ شعرك هبوبه

ويغسل أقدامك في مده

ويكتم أسرارك في جزره

ويلقى في رملك لخده لا تعب .. حضن ومخده

وكل ما جا الطاري في عرس وخطوبه ..

وقلنا مين هي العروس ..

قالوا : جده

لسا صوتك أسمعه .. آخر أيام الربيع

ويالمنادي في الطريق .. وش تبيع

بأشتري عمري العتيق .. لو تبيع

ولسا كيلو اربعه له مكانٍ في النفوس ..

وتبقى أيام الرطوبه والطفوله .. والجري تحت الشموس

أجمل أيام فـ حياتي ..

لما بيني وبين ( صالح )

تبتدي حرب البسوس ..

وتنتهي مرة بسهوله .. أنا العب فـ الظلال

وهوَّ يدخل غرفته .. يفتح الرادو ويغفى

وانا أحفر للمراكب .. في حدود الظل مرفا

وفي ضلوعي حلم .. وأمطار وخصوبه

ابني العالم وأهده ..

وكل ما جا الطاري في عرس وخطوبه ..

وقلنا مين هي العروس ..

قالوا : جده

إسقي باقي العمر من طلك عذوبه ..

وشدي أوتار الحنين .. مثل عود

واعزفي قلبي يعود ..

خصله من ليل الظفاير .. وضي من قمر الخدود

نرخي الماضي ونشده .. خيط قي البحر و جلب

ولو رحلنا عنها مدة .. وقلت أسماك الشعب

تبقى دايم هيَّ جده ..

وهي مكان اللي نحب

(( حسايف ))

التفت ...

وتوها ... توها ما اختفت ...

ماكساها الليل ... باللون الحزين ...

التفت ... وتعالت صرخته ...

في نظرته ...

صاح ... لكن بالنظر ...

وانكسر .... شوفه عثر ...

حسايف .. تذبل الضحكه وهى بين الشفايف ..

تذبل الفرحه وتضيع ...

ويصبح الكون الوسيع ...

مايكفي خطوتين .. لاكساه الليل بااللون الحزين ..

يوم مدلها يده ..

كانت الرجفه لقا ..

ودعت فيها الشقا ..

وتركت بين الاصابع ..

عطرها ..

وعمرها ... ما جت على وقت الوعد ...

إلا ذاك اليوم ...

و عمرها ... ما بكت .. و ما ضحكت ...

ما حكت له .. واسكتت

مثل ذاك اليوم ...

كانت أجمل من خياله ... كانت انضر ...

كانت أكثر ... من أماني عمره الظامي حنين ..

و اختفت ... من كساها الليل باللون الحزين

اختفت في الطريق اللي معه ...

كانت تجيه ...

كيف دربٍ جمعه معها ... خذاه ...

ليتها اختارت سواه ...

تزرع القرقا لياليها ... عليه ...

وحسايف ... حسايف ...

((خضار وملح ))

خضار البحر في عينك ..

وملح البحر في اهدابي ..

وعيا البحر لا يسكن ..

أبد في صفحة كتابي ..

قصيده من خضار .. وملح ..

يا أول .. وأخر احبابي ..

انا من شفتها عيونك

ترى ما جفت ثيابي ..

ولو آخر قصيدي بيت ..

كتبته حب في عيونك ..

ولو يحمل همومي بيت ..

سكنت البحر وعيونك ..

ويبقى البحر .. وعيونك ..

وينشف في قصيدي البحر ..

ويبقى العشب .. وعيونك ..

ويزهر في متون الصخر ..

ويبقى الحب .. وعيونك ..

رغم كل الصحاري نهر ..

وانا والجرح والفرقا ..

وهذا الحزن بسبابي ..

ولو ادري البكا له بيت ..

اسوق فْـ دربه ركابي ..

ابي لا غابت عيونك ..

ابل بدمعي ثيابي ...

(( خطأ ))

خطأ..

تبخل .. وأنا كلي عطا..

خطأ ..

ضاعت على الدرب الخطى ..

خطأ ابتدينا ..

وان نهيناها .. خطا !!

تزرع طريقي .. بالألم..

يا خوفي .. لا توطاه القدم ..

تجرح ظلايل.. فيتك ..

وتدمي ..أماني جيتك ..

لو فرحت.. بجيتك !!

بعد الظما.. وبعد الهجير ..

تخفي حنانك .. بالضمير ..

لو ما جنت ..

عينك علي بنظرةٍٍ .. لو ما جنت

ولو ما رضيت .. تحدني ..

روح الشقاوي .. ما عنت ..

واستهونت درب الهوى ..

ولو ما غدى جرحي دوا ..

ليته غدا..

عودتني منك الحنان .. عودتني

وطال النوى وجار الزمان .. صبرتني ..

وإثر الهوى .. مثلك غريب ..

ماله .. على نفسه حبيب

(( خروج من الأبيض ))

نودع الطفل..

في وقت الخروج..من الابيض ..

وبين الزبد والموج ..

نحرق ثيابه ..

ونسن انيابه

وتبقى البراءه ثلج ..

والزمن شمس ..

واعمارنا غابه ..

وكل ماكبرنا .. تكبر الغابه ..

*********

جهى مطر دمع السحاب المجاهيم ... سود العيون اللي انتثر وبلهنه ^

رمح الشمال اللي طعن مهجة الغيم .. شق السحاب وسالت الشمس منه ^

ساعة غشاني دمعها كنه الديم ... دب الوجل في المهجة المرجهنه ^ وقمت اتذرى بالصبر والتعازيم ... بعضي يبوح الخوف وبعضي يكنه ^ ناديتها واللي يغيث المظاليم .. انك ولا غيرك لقلبي مضنه

( بدر بن عبد المحسن )

لا تجرحيني ..جرحك العام العام ما طالب .. داوي بحنانك ما مضى ..واجرحيني J ياللي حنانك نظرة بين الاهداب ..ردي علي بعض العزا ..ناظريني J خافي على قلب يحبك اذا ذاب .. ذاب الهوى في خفقته ..والحنيني J لولاك ما زار القمر ليل الاحباب .. ولا لوحت شمس المحبه جبيني J ولولاك ..ما يلفي على الدار غياب ..ولا تبكي اللي فارق الدار عيني J في غيبتك كل الملا عندي اغراب .. ما حد ابي قربه .. ولا حد يبيني J لا يا غلا كل القرابه والاصحاب .. ضاع العدل في الناس لو ..تظلميني ….

.( الامير بدر بن عبدالمحسن ) …

ابا اتنفس دام لي بالنفس حق .. ياللي قصيدي فيك من حر الانفاس **

والله يالولا عبرة الحبر الازرق ..دمع نثرته من عذابي بقرطاس **

لا قول احبك .. لين بدموعي اشرق .. وقبل الصديق يحس بي نايد الناس ** الى متى .. وصلك من العمر يسرق ..دونك ودون الوصل .. باب وحراس **

انا فـ جبيني الشمس تظمي ..وتعرق ..وانته بشوبا القيظ .. ري ونسناس

( بدر بن عبدالمحسن)

يا الله لا تقطع رجا كل مشتاق …بامرك يا رب الحلم يصبح حقيقه ^

وانا ادري ان الوصل تاليه لفراق .. ولولا الامل ..ما تحمل النفس ضيقه ^ امس سرى في تالي الليل براق .. قلبي يفز لنوضته بتخفيقه ^

وسم بكور صادق الوبل دفاق .. لو شافه الظميان ..يبتل ريقه ^

عله على دار الوفا .. دار الاشواق.. دار صفت لأهل القلوب الرقيقه ..

بدر بن عبد المحسن )

لا والذي سواك .. ماريد سلواك .. وما خبر به نفس.. تمنى قدرها ^

كان التفرق .. يا دعج العين ..عناك .. انا الذي روحي.. عذابه صهرها ^ والله لو ما اعيش روحي .. برجواك .. اجزم وكاد انه .. يهمك …خبرها ^

لاطفي شعاع العمر.. لأغيب اضياك .. عميت عيوني ما يطولك …نظرها

الليالي الوضح

الليالي الوضح .. والعتيم الصبح .. بان لي وجه الرياض ..

في الليالي الوضح .. والعتيم الصبح .. لاح لي وجه الرياض ..

في مراياالسحب ..

بكفها فلت جديله من حروف .. وقصة الحنا طويله في الكفوف ..

من نده عطر الرفوف ؟! .. لين صحاه في ثيابك ..

وفي الهبوب ..

أنثنينا.. ياهبوب النعاس .. والحلم .. ألف غصن من اليباس..

فز.. لاجلك وانثنى .. اكسري الأوهام.. كأس.. والمواجع.. فم..

وان عشقتيني انا..ماأبي من الناس ناس ..

ماعلينا لو طربنا وانتشينا..

آه ماأرق الرياض تالي الليل..

أنا لو أبي .. خذتها بيدها.. ومشينا..

يانصيبي من الصور .. والرسايل ..

ومن كل شمس قايمه .. ومن كل ظل مايل..

يامكاني من البيوت.. ومن الصحاري اللي فرقت فكري.. قبايل..

وين أحب الليله .. وين أهيم ؟؟

اقبلي مثل ديم .. ومثل نار في هشيم..

في غصون الضي .. من ليل الغضا..

وبين ماخلا النخيل من الفضا.. ومانسى الغيم..

اقبلي .. يابخت لي عيوني من الربيع..

وطل وجهي من الشتا.. ومثل صوتي من الهبوب..

اقبلي مثل الرياض .. من تعاريج الدروب..

في ضلوع الوادي .. وين حبيتك .. قمر ..فوق طين اجدادي..

أرفعي طرقة الشيله عن سديم..

وكوكب وهاج .. وأقطعيني بنصل .. طرف سادر وحجاج ..

شققيني .. يالهبوب العارضيه .. واهدميني سياج ..

لين أغني .. الهوى ماهو خطيه .. آه ماأرق الرياض ..

بدر بن عبدالمحسن

ترحيبة الحزن و الليل

* * * * *

لما يبعد ... في المساطيف المسافر ..

لما يخفيه الضباب ..

لما يرحل .. بالأمل وبفرح باكر ..

لما ينسالي عذاب ..

هلا .. ياحزن ..

هلا بالصاحب الطيب ..

أبد .. لو تبعد قريب ..

هقيت انك مع الفرقا .. تبي تنسى حنينك لي ..

هقيت إنك بعد مليت ..

من الماضي عذابك لي ..

عسى ماجرحك فرحي .. عسى ياحزن ..

أنا لو خنت في جرحي ..

وضيعني .. الهنا ليله ..

ترى مافي يدي حيله ..

هقيت اني لمحت النور ..

بيمسح دمعي المبهور .. بمنديله ..

سحرني حلو ترتيله ..

لما يسري في الفضا .. نجم السهاد ..

لما يطفيه السحاب ..

لما يملى عمرنا الماضي السواد ..

تصبح البسمه صواب ..

هلا بالليل ..

هلا والله ..

ياضاوي .. لو اضمك لي ..

على صدري .. وافني فيك اشواقي ..

أماني عمري الباقي ..

هلا بالليل ..

حبيبي .. كسر الفرحه على صخر الجفا الجاير ..

حبيبي حزنه الزاير لياليا .. يحبك ليل

يقول ازرع ضنى شوق النوى فيا ..

وأنا في موعد الشكوى ..

أبي شكوى .. ابي دمعه ضني تسوي جراح العمر ..

هلا بالليل .. ياضاوي بالحنين المر ..

هلا والله ..

البدر بن عبدالمحسن

البارحه والقلوب اصحاب

كنت القمر وانت تمدحني

واليوم لي مخلبين وناب

ومشاهد الدم...يفرحني

كذاب...هذا المدح كذاب

وكذاب ذمٍ ......يجرحني

إنسان ماني نجم و شهاب

وليتك ملاك... وتصلحني

لا صرت عاري وانت علي ثياب

بالله.. وشلون تفضحني

اخطيت واخطيت كافي عتاب

انطق بحكمي ...وريحني

يا صاحبي.. ماقطعت رقاب عدل قصاصي ...وتذبحني

ولاني بعد أجمل الاحباب

الأجمل انك تسامحني

مجموعة قصائد لبدر بن عبد المحسن

2. عن الكتاب
3. عن المؤلف
4. مجموعة قصائد لبدر بن عبد المحسن